98 anak kapal KD Mahawangsa disahkan positif COVID-19- Ismail Sabri

Menteri Kanan Pertahanan Datuk Seri Ismail Sabri Yaakob berkata semua anak kapal berkenaan menjalani ujian RTK Antigen COVID-19 sebelum menaiki kapal berkenaan dan didapati negatif.

“Selepas berada beberapa hari di dalam kapal mereka didapati positif, setakat ini semua anak kapal terlibat tidak mengalami sebarang simptom dan mereka telah diasingkan dan kini menjalani kuarantin.

“Insya-Allah selepas 10 hari mereka akan menjalani ujian PCR dan jika negatif mereka akan dibenarkan keluar,” katanya pada sidang media melepas melakukan tinjauan di Pusat Pemberian Vaksin Pandu Lalu Tentera Darat di Kem Perdana Sungai Besi di sini, hari ini.

“Seperti kita tahu, COVID-19 kini berada dalam komuniti, anak kapal ini dijangkiti COVID-19 sebelum mereka pergi belayar, mungkin ketika mereka berada di rumah atau ketika keluar membeli barang di kedai,” katanya.

Dalam pada itu, Ismail Sabri berkata pihaknya sedang dalam perbincangan dengan Jawatankuasa Khas Jaminan Akses Vaksin COVID-19 Kebangsaan untuk membenarkan Kementerian Pertahanan mendapatkan bekalan vaksin secara terus daripada Pharmaniaga Berhad yang bertanggungjawab membotolkan vaksin jenama Sinovac.

Beliau berkata dengan kaedah itu, imuniti berkelompok bagi anggota tentera, kakitangan awam yang bekerja di Kementerian Pertahanan dan keluarga dapat dicapai dengan segera.

“Secara amnya kita mempunyai seramai 500,000 orang anggota termasuk keluarga mereka, kita sasarkan seramai 200,000 orang menerima vaksin sebulan dan mencapai imuniti dalam tempoh tiga bulan,” katanya.


Peruntukan RM15,000 wujud Briged Seni Dondang Sayang

BUKIT BARU 1 Okt. – Jabatan Kesenian dan Kebudayaan (JKKN) memperuntukkan RM15,000 bagi mewujudkan Briged Seni Dondang Sayang di Asrama Akhlak Bukit Baru, di sini.

Penasihat Persatuan Dondang Sayang Melaka, Datuk Akramuddin Abd Aziz berkata, usaha itu menjadi platform kepada generasi muda khususnya penghuni di asrama tersebut untuk menceburi bidang kesenian.

“Bagi saya ini adalah satu perkara yang harus diwarisi oleh generasi akan datang, kalau kita tak buat sekarang bila lagi nak buat,” katanya.

“Peruntukan itu juga akan digunkan untuk mengadakan bengkel dan membeli peralatan, kalau tidak cukup pun InsyaAllah sebagai pengerusi kita akan ikhtiar untuk mendapatkan peruntukan lagi,” katanya.


Lelaki gagal larikan wang dalam mesin ATM di Tanah Merah

TANAH MERAH, 18 Mei – Seorang lelaki gagal melarikan wang dalam sebuah mesin pengeluaran wang automatik (ATM) dengan menggunakan mesin pencanai (grinding machine) dalam satu kejadian di sebuah bank, di sini awal pagi tadi.

Ketua Polis Daerah Tanah Merah Supt Wan Zulfikri Wan Othman berkata kejadian itu dilaporkan pihak bank terbabit pada 7.16 pagi selepas menyedari salah sebuah ATM di premis itu rosak serta terdapat kesan dicanai di bahagian bawah.

Beliau berkata semakan menerusi rakaman kamera litar tertutup (CCTV) di luar premis itu menunjukkan seorang lelaki dilihat berjalan kaki dengan membawa sebuah kerusi plastik memasuki ruang menempatkan mesin ATM pada pukul 1.59 pagi.

“Suspek turut bertindak menutup CCTV dengan menggunakan pita pelekat selain kertas minyak pada pintu utama ruang berkenaan bagi mengelak perbuatannya dilihat.

“Suspek didapati berusaha hampir dua jam untuk cuba melarikan wang tunai di mesin ATM terbabit sebelum keluar semula pada 3.15 pagi dengan menggalas beg,” katanya kepada pemberita, di sini hari ini.


JPNM diminta pastikan Melaka terima guru tambahan

KOTA LAKSAMANA 25 Ogos – Kerajaan negeri menyambut baik keputusan Kementerian Pendidikan Malaysia (KPM) yang akan menambah pengambilan guru melebihi 5,000 bermula tahun ini.

Exco Pendidikan dan Teknologi negeri Datuk Rais Yasin berkata, usaha itu bukan sahaja dapat menyelesaikan masalah kekurangan guru malah meringankan komitmen warga pendidik.

Beliau berkata, pengumuman yang dibuat Menteri Kanan Pendidikan, Datuk Dr Radzi Jidin, adalah perkara yang dinantikan JPNM kerana Melaka antara negeri mengalami kekurangan guru.

“Terima kasih kepada KPM kalau boleh biarlah Melaka dapat guru yang banyak. Saya harap JPNM segera memastikan kita dapat tambahan guru ini,” katanya.

Beliau berkata demikian pada sidang media selepas mewakili Ketua Menteri Melaka Datuk Seri Utama Sulaiman Md Ali di Majlis Penyampaian Insentif Care SPM 2022 dan Biasiswa Melaka Sumbangan Kerajaan Negeri Melaka, di sini, petang ini.

Hadir sama, Pengurus Besar Tabung Amanah Pendidikan Negeri Melaka (TAPEM) Datuk Mustafa Musa dan Setiausaha Majlis Agama Islam Melaka (MAIM) Muhammad Ikram Ibrahim.

Sementara itu, mengulas tindakan segelintir guru menggunakan aplikasi Tik Tok ketika waktu pembelajaran, Rais berkata, sekiranya difikirkan tindakan itu dapat menarik minat murid dalam sesuatu subjek ia tidak menjadi halangan.

“Kita semua mempunyai tanggungjawab masing-masing jadi utamakan dahulu tanggungjawab. Sudah tentu perlunya kreativiti, mungkin kalau rasakan Tik Tok itu dapat menarik minat murid bagi saya tidak ada masalah.

“Tetapi tolong jangan menganggu waktu mengajar di sekolah jadi saya rasa apabila berikrar sahaja untuk menjadi guru mereka sudah tentu mempunyai komitmen terhadap bidang yang telah diceburi itu,” katanya.


Lanjutan moratorium tiga bulan bagi individu kehilangan pekerjaan

KUALA LUMPUR, 29 Julai – Perdana Menteri Tan Sri Muhyiddin Yassin hari ini mengumumkan lanjutan moratorium tiga bulan bagi individu yang kehilangan pekerjaan dan pendapatan berikutan impak daripada pandemik COVID-19 manakala yang selebihnya kerajaan akan melaksanakan pendekatan bersasar.

Bagi individu yang kehilangan pekerjaan pada tahun ini dan masih belum mendapat pekerjaan baharu, mereka akan menikmati moratorium lanjutan bersasar untuk tempoh tiga bulan, katanya.

“Keputusan ini dicapai selepas berbincang dengan Kementerian Kewangan dan Gabenor Bank Negara Malaysia,” katanya semasa pengumuman tersebut yang disiarkan di RTM, Bernama TV, TV3 and Astro Awani. hari ini.

Kerajaan juga mengumumkan tempoh moratorium enam bulan dari April hingga September 2020, di bawah Pakej Rangsangan Ekonomi Rakyat PRIHATIN ketiganya untuk mengurangkan impak daripada pandemik itu

Beliau berkata setakat 20 Julai, pinjaman tertangguh/pembayaran semula pembiayaan di bawah moratorium itu dianggarkan mencecah RM59 bilion, memanfaatkan kira-kira 7.7 juta rakyat Malaysia atau 93 peratus daripada peminjam individu.

Muhyiddin berkata bagi individu yang masih bekerja tetapi gaji mereka terjejas atau berkurangan akibat COVID-19, bayaran ansuran bulanan akan dikurangkan selaras dengan kadar pengurangan gaji bergantung kepada jenis pinjaman.

“Contohnya, bagi pinjaman perumahan atau pinjaman peribadi, bayaran ansuran bulanan akan dikurangkan pada kadar yang sama dengan pengurangan gaji. Bantuan ini adalah untuk tempoh sekurang-kurangnya enam bulan dan lanjutan boleh diberikan tertakluk kepada keadaan gaji semasa individu berkenaan,” kata perdana menteri.

Di samping itu, katanya, bank-bank telah memberikan komitmen untuk membantu semua peminjam individu atau PKS, baik peniaga, penjaja atau mereka yang bekerja sendiri yang turut terkesan akibat pandemik itu.

Menurutnya, bergantung kepada situasi peminjam, bantuan yang ditawarkan termasuk membayar faedah sahaja untuk suatu jangka masa yang ditetapkan; atau memanjangkan tempoh keseluruhan pinjaman bagi mengurangkan pembayaran balik bulanan; atau memberi pelepasan lain sehingga peminjam mencapai kedudukan kewangan yang lebih stabil.

Bagi pinjaman sewa beli pula, bank akan turut menawarkan pilihan penjadualan ansuran yang bersesuaian tertakluk kepada Akta Sewa Beli, contohnya memanjangkan tempoh bayaran balik pada kadar ansuran bulanan lebih rendah.

“Langkah-langkah ini dijangka memanfaatkan tiga juta individu dan PKS. Sekiranya lebih ramai memerlukan bantuan, institusi perbankan telah memberikan komitmen untuk mempertimbangkan bantuan yang sewajarnya.


Mahkamah benar Isa Samad dapatkan sementara pasport ke United Kingdom

PUTRAJAYA, 11 Mac – Mahkamah Rayuan di sini hari ini membenarkan permohonan bekas Pengerusi Felda Tan Sri Mohd Isa Abdul Samad untuk mendapatkan sementara pasport bagi membolehkan beliau menghadiri majlis konvokesyen anak tirinya di sebuah universiti di United Kingdom 30 Mac ini.

Panel tiga hakim diketuai Datuk Seri Kamaludin Md Said berkata pasport itu yang akan diserahkan kepada Mohd Isa selaku pemohon pada 14 Mac perlu dikembalikan kepada mahkamah pada 16 April ini.

Hakim Kamaludin yang bersidang bersama Datuk Lee Heng Cheong dan Datuk Ghazali Cha membenarkan permohonan Mohd Isa selepas mendengar hujahan peguamnya, Datuk Wan Azmir Wan Majid.

Terdahulu, Wan Azmir dalam hujahan berkata anak guamnya perlu berangkat ke United Kingdom pada 26 Mac ini untuk menghadiri majlis konvokesyen anak tirinya dan akan pulang ke Malaysia pada 9 April ini.

“Saya mohon pasport diserahkan kepada pemohon secepat mungkin kerana ia perlu diperbaharui. Anak guam akan pulang ke Malaysia pada 9 April dan saya mohon pasport dikembalikan selewat-lewatnya 16 April,” katanya dan menambah bahawa pemohon telah menjaga anak tirinya itu sejak kecil.

Pada 3 Feb tahun lepas, Mohd Isa, 72, disabitkan atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Mahkamah Tinggi menjatuhkan hukuman penjara enam tahun bagi setiap pertuduhan dihadapinya menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun Mohd Isa hanya perlu menjalani hukuman penjara enam tahun setelah Hakim Datuk Mohd Nazlan Mohd Ghazali (kini merupakan Hakim Mahkamah Rayuan) memerintahkan kesemua hukuman penjara itu berjalan serentak.

Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan sehingga rayuan selesai.

Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Feb 2021.

Rayuan berkenaan ditetapkan untuk pengurusan kes di hadapan Timbalan Pendaftar Mahkamah Rayuan Mohd Khairi Haron menerusi sidang video pada 11 Mei ini.- BERNAMA


Lim Kok Wing meninggal dunia

“Dengan rasa sedih yang mendalam kami ingin memaklumkan pemergian Prof Emeritus Tan Sri Datuk Sri Paduka Dr Lim Kok Wing, Presiden Pengasas kami.

“Seorang yang berwawasan, karier Tan Sri sinonim dengan kreativiti dan beliau membantu membangunkan dan memperkasa pendidikan inovatif di peringkat global, khususnya di negara membangun.

“Kami merasa rendah hati dengan ucapan takziah dan sokongan yang diberikan oleh banyak pihak, dan kami memohon privasi ketika meratapi pemergian seorang lelaki yang sangat kami banggakan,” menurut kenyataan itu.


Wanita ditahan bantu siasatan kes kematian bayi lelaki

Ketua Polis Daerah Ampang Jaya ACP Mohamad Farouk Eshak berkata wanita berusia 34 tahun yang juga ibu kepada bayi malang itu ditahan di lobi Hospital Tunku Azizah pada 8.40 malam tadi.

Beliau berkata dalam kejadian Sabtu lepas, pegawai perubatan hospital telah menerima pesakit seorang bayi lelaki dalam keadaan tidak sedarkan diri akibat muntah dan sawan namun telah disahkan meninggal dunia pada 4.30 petang semalam.

“Suspek yang ditahan tidak mengaku membunuh mangsa namun mengakui mangsa mengalami kecederaan di bahagian dahi dan kening akibat terjatuh dari katil semasa dalam jagaannya beberapa hari sebelum dibawa ke hospital,” katanya dalam kenyataan hari ini.

Mohamad Farouk berkata suspek yang bekerja sebagai pembantu kedai tidak mempunyai sebarang rekod lampau manakala ujian saringan awal air kencing didapati bebas sebarang jenis dadah.

Menurutnya, suspek akan dihadapkan ke Mahkamah Ampang untuk permohonan reman di bawah Seksyen 117 Kanun Prosedur Jenayah bagi membantu siasatan manakala kes disiasat mengikut Seksyen 302 Kanun Keseksaan kerana membunuh.

Sementara itu, Mohamad Farouk berkata polis sedang giat mengesan suami suspek iaitu lelaki warga Indonesia berusia 31 tahun untuk membantu siasatan.


Ramadan dalam Fasa Peralihan Endemik, PM titip pesan jangan leka

KUALA LUMPUR, 3 April – Perdana Menteri Datuk Seri Ismail Sabri Yaakob mengingatkan rakyat Malaysia agar tidak leka dengan pematuhan prosedur operasi standard (SOP) walaupun kelonggaran diberikan sejak negara memasuki Fasa Peralihan Ke Endemik.

“Walaupun kita diberikan kelonggaran, tetapi pemakaian pelitup muka di tempat awam masih diwajibkan. Jangan leka dan terus mengamalkan kawalan kendiri,” katanya dalam Ucapan Khas Sempena Ramadan 1443 Hijrah.

Sepanjang diuji dengan pandemik COVID-19, beliau berkata umat Islam di negara ini tidak dapat mengimarahkan masjid seperti menganjurkan majlis berbuka puasa dan moreh, manakala solat fardhu dan tarawih berjemaah terikat dengan SOP yang ketat.

“Pada Ramadan tahun ini, umat Islam dapat kembali merapatkan saf untuk menunaikan solat fardu dan tarawih secara berjemaah, serta menyemarakkan program ihya Ramadan, tertakluk kepada ketetapan pihak berkuasa agama negeri.

Kita percaya ramai yang ingin pulang ke kampung halaman masing-masing untuk menyambut Ramadan kali ini kerana tidak berpeluang menyambutnya pada Ramadan yang lepas,” katanya.

Beliau berharap bulan mulia ini dapat memperkuatkan aspek kerohanian Keluarga Malaysia dan dalam masa yang sama, umat Islam perlu memelihara hubungan bukan sahaja dengan Maha Pencipta tetapi juga sesama manusia.- BERNAMA


PM Ismail Sabri lawat kawasan terjejas banjir di Hulu Langat hari ini

HULU LANGAT, 26 Dis – Perdana Menteri Datuk Seri Ismail Sabri Yaakob hari ini membuat tinjauan kawasan terjejas banjir di sekitar Hulu Langat.

Tiba jam 9.50 pagi tadi, beliau meninjau rumah penduduk dan khabar mereka yang masih lagi bertungkus lumus membersihkan kediaman mereka yang terjejas banjir, Sabtu lalu.

Perdana Menteri kemudian meninjau pembersihan surau Al Munir yang difahamkan menjadi ‘penyelamat’ penduduk yang menaiki bumbung surau itu dalam kejadian pada Sabtu itu.

Perdana Menteri seterusnya ke beberapa lokasi melihat proses gotong-royong pembersihan kawasan taman tersebut oleh sukarelawan dan pertubuhan bukan kerajaan (NGO) serta pasukan keselamatan terlibat.

Turut hadir Ketua Polis Negara Tan Sri Acryl Sani Abdullah Sani dan Panglima Angkatan Tentera Jen Tan Sri Affendi Buang. – BERNAMA


PRU15: Pengundian DUN Tioman tangguh

KUANTAN, 19 Nov – Proses pengundian bagi kerusi Dewan Undangan Negeri (DUN) Tioman hari ini ditangguhkan ekoran kematian calon Perikatan Nasional (PN) Md Yunus Ramli awal pagi ini.

Pengarah Suruhanjaya Pilihan Raya (SPR) Pahang Datuk Zamree Hamli yang memaklumkan perkara itu berkata proses pengundian bagi Parlimen Rompin dan dua lagi DUN di bawahnya iaitu Muadzam Shah dan Bukit Ibam bagaimanapun berjalan seperti biasa.

“Status DUN Tioman akan disahkan oleh ibu pejabat SPR dan perkembangan berkaitan tarikh baharu juga mereka akan buat,” katanya semasa dihubungi di sini hari ini.

Md Yunus, 61, daripada PAS, meninggal dunia di Hospital Rompin pada kira-kira 3.30 pagi selepas dikejarkan ke hospital itu oleh ahli keluarganya dipercayai akibat serangan jantung.

Pada PRU15, DUN Tioman sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).

Allahyarham yang juga Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman sebelum ini pernah bertanding di DUN sama pada pilihan raya umum 2018.

Terdahulu, Pegawai Pengurus Pilihan Raya Parlimen Rompin Datuk Ahmad Nasim Mohd Sidek memaklumkan pengeluaran kertas undi bagi DUN Tioman ditangguhkan ekoran kematian Md Yunus.


488 atlet Melaka ke Sukma 2022

AYER KEROH 24 Julai – Kontinjen Melaka akan menghantar seramai 488 atlet dalam 31 jenis sukan yang akan dipertandingkan dalam temasya Sukan Malaysia (Sukma) 2022 yang diadakan pada September sehingga Oktober depan.

Exco Belia, Sukan dan NGO negeri VP Shanmugam berkata kesemua atlet akan menyertai  424 acara yang dipertandingkan dan kerajaan negeri menyasarkan 20 pingat emas dalam temasya sukan tersebut.

“Salah satu cara kerajaan negeri menyokong pembangunan sukan dan atlet ke Sukma adalah dengan meletakkan bapa angkat pada setiap 31 sukan yang dipertandingkan.

“Peranan bapa angkat setiap sukan adalah sebagai individu atau agensi yang akan memantau serta menyediakan infrastruktur kepada atlet dan sukan itu sendiri.

“Jadi seramai 21 Ahli Dewan Undangan Negeri (ADUN), pegawai kerajaan dan agensi serta jabatan kerajaan telah dipilih untuk menjadi bapa angkat untuk 31 acara sempena Sukma nanti,” katanya.

Beliau berkata demikian dalam sidang media selepas Majlis Penyerahan Watikah Bapa Angkat, Jabatan Angkat dan Anak Angkat sempena persiapan kontinjen Melaka menghadapi Sukma Edisi ke-20 di Dewan Bistari, di sini hari ini.


PRU15: Manufesto BN tampil ‘PADU’, 99 amal dan usaha kemudi Malaysia ke arah negara maju

KUALA LUMPUR, 7 Nov – Barisan Nasional (BN) hari ini melancarkan manifesto dengan menampilkan Perancangan Amal dan Usaha BN atau ringkasnya PADU, jika diberi mandat pada Pilihan Raya Umum ke-15 (PRU15).

Pengerusi BN Datuk Seri Dr Ahmad Zahid Hamidi berkata PADU merupakan tawaran baharu yang segar atau a new and fresh deal daripada BN kepada rakyat Malaysia, yang mengandungi 99 amal dan usaha BN bagi mengemudi Malaysia ke arah negara maju.

Menyifatkan PADU sebagai bukan janji manis atau indah, Ahmad Zahid berkata PADU merupakan pelan yang serius dan rasional berpandukan sasaran yang jelas.

“PADU bukan tentang pemansuhan dan pengurangan tanggungjawab dalam serba serbi. Ia merupakan pelan yang BN akan amal dan usahakan dengan sebaiknya demi kemaslahatan semua, Insya-Allah,” katanya ketika melancarkan manifesto BN secara dalam talian malam ini.

1. Memperkenalkan skim bantuan pendapatan asas atau Assistive Basic Income dengan mengkreditkan bantuan secara automatik kepada semua isi rumah yang mempunyai pendapatan kurang daripada RM2,208.

2. BN akan memberi potongan cukai pendapatan sebanyak dua peratus kepada golongan yang mempunyai pendapatan dalam kelompok M40 dan tergolong dalam kumpulan pembayar cukai antara RM50,000 hingga RM100,000.

3. Menumpukan kepada aspek pendidikan bermula dari pendidikan awal kanak-kanak enam tahun dan ke bawah, peringkat sekolah dan golongan B40 di institusi pengajian tinggi, antaranya menawarkan pendidikan awal nasional percuma, memperkenal sistem persekolahan tanpa buku teks serta memastikan 100 peratus liputan 5G di semua sekolah dalam masa 18 bulan.

4. Meminda Perlembagaan Persekutuan berkenaan hak kewarganegaraan anak yang dilahirkan di luar negara oleh wanita Malaysia yang berkahwin dengan warganegara asing.

5. Menawarkan penyelesaian isu kelembapan ekonomi dan mengusahakan strategi baharu untuk terus menggandakan kemasukan pelaburan langsung asing (FDI) bagi menjadikan Malaysia destinasi pilihan pelabur.

6. Melakukan reformasi menyeluruh undang-undang dan peraturan imigresen dengan memperkenalkan pelbagai visa bagi menarik pelabur, pekerja mahir ke Malaysia termasuk menjadikan Sabah dan Sarawak sebagai gergasi ekonomi negara yang baharu.

7. Menyelesaikan isu ketidakcukupan bekalan makanan, kebergantungan kepada import yang terlalu besar serta sistem rantaian produk makanan yang tidak cekap dan mahal.


PRN Melaka: KKM sudah sediakan SOP sekiranya dilaksanakan – KJ

SEREMBAN 9 Okt – Kementerian Kesihatan (KKM) telah menyediakan garis panduan prosedur operasi standard (SOP) Pilihan Raya Negeri (PRN) Melaka dan sedia berbincang dengan Suruhanjaya Pilihan Raya (SPR) sekiranya ia dilaksanakan.

Menteri Kesihatan Khairy Jamaluddin berkata bagaimanapun pihaknya masih menunggu keputusan daripada jemaah menteri berhubung pelaksanaan PRN itu sebelum SOP berkenaan diperincikan.

“KKM sudah memberi pandangan kepada jemaah menteri semalam berkenaan SOP PRN Melaka dan kita serah kepada jemaah menteri untuk buat keputusan terlebih dahulu sama ada PRN diteruskan atau tidak.

“Sekiranya diteruskan maka KKM dah ada pandangan kita berkenaan SOP tertentu yang perlu diambil kira oleh SPR, terlalu awal untuk kita buat pengumuman biar jemaah menteri buat keputusan dulu,” katanya kepada pemberita selepas merasmikan wad kanak-kanak, mesin pengimbas MRI dan Pensijilan ISO 9001: 2015 Pusat Perubatan Mawar di sini, hari ini.

SPR menerima pemakluman rasmi berhubung pembubaran Dewan Undangan Negeri (DUN) Melaka penggal ke-14 pada Isnin lepas daripada Speaker DUN Melaka Datuk Seri Ab Rauf Yusoh, setelah kerajaan negeri dipimpin UMNO hilang majoriti dalam DUN.

Berdasarkan Fasal (4) Perkara 19 Perlembagaan Negeri Melaka, pilihan raya hendaklah diadakan dalam tempoh 60 hari daripada tarikh pembubaran DUN itu.

Dalam pada itu, Khairy berkata KKM telah pun memberi ‘lampu hijau’ bagi pemberian dos penggalak vaksin COVID-19 yang akan dimulakan pada minggu hadapan dengan Sarawak menjadi negeri pertama yang memulakan inisiatif berkenaan.

Beliau berkata perkara itu juga telah mendapat kelulusan Bahagian Regulatori Farmasi Negara (NRPA), Pihak Berkuasa Kawalan Dadah (PBKD) dan Jawatankuasa Khas Jaminan Akses Bekalan Vaksin COVID-19 (JKJAV).

“Jadi sekarang kita sudah bersedia bila-bila masa, minggu depan kita dah boleh mula, saya dah bagi lampu hijau, kita akan melihat kepada penghantaran bekalan dan pada bila-bila masa kita boleh berikan kepada mereka yang layak terima,” katanya.

Beliau sebelum ini berkata kumpulan rentan atau golongan berisiko tinggi yang dikenal pasti KKM akan diberi keutamaan menerima suntikan dos berkenaan termasuk kepada golongan berisiko tinggi berusia 60 tahun ke atas, serta mereka yang mempunyai komorbid serius.

Dalam perkembangan lain, Khairy berkata kerajaan sedang mempertimbangkan untuk membuat perolehan ubat antiviral COVID-19 daripada beberapa syarikat pengeluar farmaseutikal termasuk dari India namun perlu melihat keselamatan dan keberkesanannya terlebih dahulu.

Sementara itu, Khairy berkata keputusan membenarkan aktiviti rentas negeri sekiranya jumlah vaksinasi COVID-19 populasi dewasa mencapai sebanyak 90 peratus adalah tepat selain negara juga mencapai liputan vaksinasi yang luas ketika ini.

“Kita perlu percaya kepada rakyat, kalau kita tidak beri mereka merentas negeri, ini akan menyumbangkan kepada masalah seperti tekanan mental dan emosi, ada ramai yang sudah sampai setahun tak jumpa dengan keluarga dan ibu bapa mereka,” katanya.

Jelasnya, jika negara perlu menunggu hingga 70 peratus daripada keseluruhan populasi rakyat divaksinasi, maka orang ramai perlu menunggu lebih lama untuk pembukaan sempadan negeri memandangkan 20 peratus daripada populasi adalah mereka di bawah 12 tahun.

“Tidak ada vaksin untuk kanak-kanak buat masa sekarang, masih lagi belum diluluskan oleh mana-mana regulator termasuklah Pentadbiran Makanan dan Ubat-Ubatan (FDA), takkan kita nak tunggu hingga 90 peratus populasi tahun depan,” katanya.


Jenazah pelajar meninggal dunia di UK selamat dikebumikan

SEREMBAN 14 April. – Jenazah penuntut Malaysia Muhammad Hafidz Abdullah yang meninggal dunia selepas menerima rawatan selama empat hari di unit rawatan kritikal sebuah hospital di United Kingdom (UK), selamat dikebumikan di Tanah Perkuburan Senawang di sini kira-kira jam 9.30 malam tadi.

Jenazahnya yang tiba dari UK semalam dibawa ke Masjid Negeri di sini kira-kira jam 7 malam untuk disembahyangkan sebelum tiba di tanah perkuburan sekitar 8.40 malam untuk dikebumikan di kampung halaman isterinya, Nazihahwati Mohiddin, 36 tahun.

Muhammad Hafidz, 36, yang ditahun kedua pengajian peringkat doktor falsafah (PhD) di University of Sheffield itu disahkan meninggal dunia kira-kira 11.35 pagi 8 April lalu selepas isterinya membuat keputusan membenarkan pihak hospital Northern General Hospital di Sheffield mematikan alat bantuan pernafasan atas nasihat pasukan perubatan.

Beliau yang juga kakitangan Jabatan Perhutanan Semenanjung Malaysia dan pelajar tajaan Jabatan Perkhidmatan Awam (JPA) dilaporkan tiba-tiba pengsan semasa bermain bola di Pusat Sukan Goodwin di Sheffield pada 4 April lalu dan terpaksa menggunakan alat bantuan pernafasan semasa rawatan.

Sementara itu bapa Allahyarham, Abdullah Kasim, 65, mengakui sangat sedih dan terkejut selain menyifatkan pemergian Muhammad Hafidz satu kehilangan besar buat keluarganya.

Menurutnya, mereka bercadang untuk menziarahi Allahyarham sebaik mengetahui keadaan kesihatan anaknya itu semakin merosot namun terpaksa menangguhkannya kerana kekangan susulan penularan pandemik COVID-19.

“Kali terakhir kami bersua muka sebelum dia ke UK pada September 2019, dan ketika dia berada di sana pun setiap hari dia telefon kami untuk bertanya khabar dan kali terakhir kami berkomunikasi adalah sehari sebelum arwah pengsan,” katanya kepada pemberita di sini, malam tadi.


Hari akademia hargai pensyarah KKBBM

BUKIT BERUANG 12 Oktober – Hari Akademia Kolej Komuniti Bukit Beruang Melaka (KKBBM) platform bagi menghargai jasa para pensyarah yang berperanan dalam mendidik pelajar menjadi modal insan berguna.

“Ini termasuklah aktiviti penyelidikan dan inovasi, projek perundingan dan kemasyarakatan, pengurusan dan pentadbiran serta menjadi tenaga pengajar kursus pendek pembelajaran sepanjang hayat untuk komuniti.

“Hari akademia sangat bermakna bagi seluruh warga KKBBM, pihak industri dan juga komuniti, justeru kita mewujudkan hubungan bersama rakan industri menerusi majlis Menandatangani Sijil Kolaborasi Strategik (CoC).

“Antara industri terlibat adalah The Pines Hotel Melaka, Ames Hotel, Persatuan Usahawan Automotif Negeri Melaka (PUAM), Setia Bersatu Engineering dan Sing Kwung Premium Berhad,” katanya kepada Melaka Hari Ini (MHI).

Turut diadakan penyampaian Anugerah Tokoh Akademia, Anugerah Pelajar Sahsiah Terpuji dan Pelajar Harapan serta hadiah pertandingan masak asam pedas melibatkan peserta daripada ketua jabatan dan wakil agensi daerah Melaka Tengah.

Selain itu, KKBBM turut menyantuni komuniti menerusi Kursus Asas Barista (warga pesara KKBBM) dan Kursus Masakan Hawkers Char Kuew Teow bersama pelajar Tahfiz Al-Quran Wal Qiraat, Teluk Mas.


Polis kumpul maklumat dakwaan tahanan Rohingya di pasar borong KL, Selayang

KUALA LUMPUR, 31 Mei – Polis sedang mengumpul maklumat mengenai dakwaan kehadiran kira-kira 60 orang tahanan Rohingya yang melarikan diri dari Depot Tahanan Sementara Imigresen Sungai Bakap, Pulau Pinang, pada April lepas berada di Pasar Selayang dan Kuala Lumpur.

Ketua Polis Kuala Lumpur Datuk Azmi Abu Kassim berkata pihaknya akan mengambil tindakan yang bersesuaian seperti menjalankan sekatan jalan raya (SJR) sekiranya terdapat bukti kukuh tahanan berkenaan berada di kawasan itu.

“Sekiranya ada maklumat tertentu, kami (Jabatan Imigresen) akan membuat tangkapan dan kami sememangnya telah bersedia. Ketika ini, polis sedang menunggu arahan dari Bukit Aman untuk tindakan selanjutnya,” katanya.

Beliau berkata demikian kepada pemberita selepas menghadiri Majlis Jamuan Hari Raya di Dataran Dinamik Ibu Pejabat Daerah Wangsa Maju, di sini hari ini.

Azmi berkata sebelum ini pihaknya telah menjalankan SJR susulan terdapat dakwaan kumpulan berkenaan pergi ke pejabat Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) bagi mendapatkan perlindungan.

Pada April lepas, dilaporkan sebanyak 528 pelarian Rohingya melarikan diri dari depot tahanan sementara itu dan baru-baru ini kelibat mereka didakwa dikesan di sekitar Pasar Borong Selayang dan Kuala Lumpur.

Sementara itu, mengulas mengenai perkembangan terkini kes amang seksual terhadap kanak-kanak perempuan bawah umur di Kuala Lumpur dan Selangor oleh jurulatih wusyu di sebuah akademi di Cheras,  di sini, Azmi berkata kes berkenaan telah dirujuk ke Bukit Aman.

Suspek berusia 30-an yang bertugas di sebuah akademi wusyu di Cheras, di sini juga pernah ditahan polis daerah Kajang atas tuduhan sama baru-baru ini.


DUN Rim: Kafe hipster sudah 50 peratus siap

RIM 11 Ogos – Lima kafe hipster baharu yang sedang dibina di lokasi menarik di Dewan Undangan Negeri (DUN) Rim bakal menampilkan kelainan dan memberi wajah baharu kepada DUN berkenaan.

Ahli Dewan Undangan Negeri (Adun) Rim, Datuk Khaidhirah Abu Zahar berkata pihaknya memilih konsep ‘hipster’ bagi memberi imej baharu untuk DUN itu selain menarik minat orang ramai untuk mengunjungi kawasan tersebut.

“Lokasinya berhampiran Sungai Jasin, bersebelahan DUN Rim, biarpun kawasannya kecil tapi boleh memuatkan  lima cafe hipster, sekali gus menampilkan kelainan berbanding gerai-gerai majlis perbandaran.

“Setakat ini pembinaan kafe hampir 50 peratus dan kita jangkakan dalam tempoh dua bulan ia siap sepenuhnya, saya yakin dengan adanya kafe ini ia akan menjadi katalis dan tarikan kepada pengunjung,” katanya ketika dihubungi, semalam.

Beliau yang juga timbalan Speaker DUN Melaka berkata, pembinaan kafe berkenaan mendapat kerjasama Majlis Perbandaran Jasin (MPJ) dengan peruntukan RM300,000 diluluskan Kementerian Perumahan dan Kerajaan Tempatan (KPKT).

Mengulas lanjut, Khaidhirah berkata pihaknya telah menerima banyak permohonan untuk menyewa kafe berkenaan, namun ia terpaksa dihadkan bagi memberi peluang kepada peniaga yang layak.

“Kita dapat banyak permohonan gerai niaga tapi majlis tentukan berapa ramai, kita akan pilih peniaga sebetulnya dan biarlah menu atau juadah yang dijualkan pelbagai bukannya sama.


COVID-19: Kes baharu menurun kepada 21,072

KUALA LUMPUR, 13 Feb – Kes baharu COVID-19 dalam negara menurun sedikit hari ini kepada 21,072 kes berbanding 22,802 semalam, selepas tujuh hari berturut-turut mencatatkan peningkatan.

Daripada jumlah kes baharu itu, sebanyak 99.59 peratus atau 20,986 kes berada dalam kategori satu dan dua, manakala 0.41 peratus atau 86 kes adalah bagi kategori tiga, empat dan lima.

Beliau berkata kadar kebolehjangkitan COVID-19 (Rt) pula mencatatkan 1.49 semalam dengan Labuan mencatatkan nilai Rt tertinggi iaitu 2.14, diikuti Sarawak (1.67), Sabah (1.66), Perlis (1.47) dan Pulau Pinang (1.46).- BERNAMA


DUN Taboh Naning: : Pasang tangki atasi masalah tekanan air rendah

TABOH NANING 27 Disember – Sebanyak 44 kediaman di Kampung Baru Taboh Naning Jaya, di sini, dipasang tangki air bagi mengatasi isu tekanan air rendah yang berlarutan di kawasan berkenaan itu sejak hampir 10 tahun lalu.

Ahli Dewan Undangan Negeri (Adun) Taboh Naning, Zulkiflee Mohd Zin berkata, pemasangan tangki berkenaan dijalankan kakitangan Syarikat Air Melaka Berhad (SAMB) sejak minggu lalu.

“Tangki air ini dipasang di 44 kediaman dikenal pasti mengalami masalah tekanan rendah. Usaha ini adalah antara penyelesaian jangka pendek diusahakan SAMB.

“Diharapkan masalah penduduk dapat diselesaikan selepas Projek pembinaan Takungan Air Pinggiran Sungai (TAPS) di Sungai Jerneh siap.,” katanya kepada Melaka Hari Ini.

Meskipun berpuas hati dengan kerjasama diberikan SAMB, Zulkiflee tetap berharap syarikat itu mengambil usaha berterusan dalam memastikan penduduk di Dewan Undangan Negeri (DUN) Taboh Naning menikmati perkhidmatan yang lebih berkualiti.

Antara yang disuarakan Zulkiflee adalah penggantian paip saliran bersaiz lebih besar agar tekanan air yang diterima mencukupi buat penduduk di kawasan berkenaan.

“Kita harap selepas ini SAMB perlu tukar saiz paip saliran kepada saiz berdiameter tinggi kerana isu tekanan air di Taboh Naning sudah lama berlaku dan mesti ada jalan penyelasaian terbaik buat anak jati di kawasan ini,” katanya.


Peruntukan hampir RM65 juta bantu peneroka, generasi baharu FELDA

BERA, 14 Julai – Perdana Menteri Datuk Seri Ismail Sabri Yaakob hari ini mengumumkan peruntukan berjumlah hampir RM65 juta bagi pelaksanaan lima inisiatif untuk membantu peneroka Lembaga Kemajuan Tanah Persekutuan (Felda) dan generasi baharu tanah rancangan itu dalam pelbagai aspek termasuk perumahan.

Inisiatif itu antara lain melibatkan dana berjumlah RM20 juta di bawah Skim Jaminan Kredit Perumahan sebagai cagaran kepada pinjaman perumahan yang bakal dibuat generasi baharu FELDA, membolehkan golongan itu tidak perlu menyediakan cagaran bagi membuat pinjaman, sekali gus memudahkan proses pembiayaan bagi pembinaan rumah di lot generasi.

Felda juga, menurut Ismail Sabri memperuntukkan dana pusingan RM10 juta bagi menyediakan lebih banyak peluang memulakan perniagaan dan meningkatkan kapasiti perniagaan kepada usahawan dalam kalangan generasi muda Felda, melibatkan pinjaman tanpa faedah antara RM5,000 hingga RM20,000 dengan permohonannya dibuka pada Ogos.

“Bagi memberi kemudahan kepada generasi baharu Felda untuk bermastautin di kawasan rancangan, Felda sebelum ini telah melaksanakan Projek Generasi Baharu Felda (PGBF). Saya ingin mengumumkan bahawa RM7.6 juta sewaan bulanan yang telah dibayar 2,025 penghuni PGBF serta sewaan yang akan dikutip selepas ini dijadikan deposit apabila mereka membeli kediaman PGBF.

“Ini bermakna, jika bayaran sewaan yang telah dibayar selama 36 bulan ialah RM10,800 maka pembiayaan satu unit rumah tengah yang berharga RM90,000 akan dikurangkan kepada RM79,200 sahaja,” katanya semasa berucap merasmikan Sambutan Hari Peneroka Felda 2022 di Felda Rentam di sini, hari ini.

Sambutan bertemakan ‘Kejayaan Dalam Keberkatan’ itu turut dihadiri Menteri di Jabatan Perdana Menteri Datuk Seri Mustapa Mohamed; Pengerusi FELDA Tan Sri Idris Jusoh; Menteri Besar Pahang Datuk Seri Wan Rosdy Wan Ismail dan Ketua Peneroka Felda Kebangsaan Sulong Jamil Mohamed Shariff.

Bagi membantu peneroka Felda tanaman getah, Ismail Sabri berkata Felda akan memperuntukkan RM6.1 juta dana pengurusan tahun 2022 bagi mengambil alih pengurusan pusat mengumpul getah (PMG) daripada FGV Rubber Industries Sdn Bhd, yang akan mengurangkan kos operasi kilang sebanyak 23 sen bagi setiap kilogram getah kering dengan tambahan sebanyak 5 sen apabila mencapai sasaran bulanan.

Langkah yang secara keseluruhannya melibatkan pengurangan sebanyak 28 sen akan memberi tambahan pendapatan RM11.2 juta kepada 10,707 peneroka tanaman getah, kata Perdana Menteri yang turut menekankan bahawa kerajaan dan Felda tidak pernah meminggirkan peneroka komoditi itu.

Sempena ulang tahun ke-66 penubuhan Felda tahun ini, Perdana Menteri juga mengumumkan peruntukan khas pembangunan RM66,000 kepada semua 317 rancangan menjadikan jumlah keseluruhannya RM21 juta yang boleh digunakan bagi kerja membaik pulih atau menaik taraf infrastruktur di tanah rancangan terlibat.

Selain itu, Ismail Sabri mengumumkan pertukaran program Premier Maktab Rendah Sains MARA (MRSM) Felda kepada Program Ulul Albab bermula tahun akademik 2023 yang bertujuan melahirkan generasi baharu Felda cemerlang dalam bidang profesional dan berpegang teguh kepada al-Quran dan sunah.
Dalam ucapannya, Ismail Sabri melahirkan rasa bangga dengan pencapaian Felda dan warga peneroka yang mencapai pelbagai kemajuan dalam bidang perladangan termasuk dalam pemerkasaan mekanisasi dan teknologi pengurusan ladang, sehingga produktivitinya dapat ditingkatkan kepada purata 20 tan sehektar setahun pada tahun ini.

“Saya berbesar hati ingin berkongsi bahawa peningkatan produktiviti ini telah membawa kepada penciptaan nilai atau value creation buat warga peneroka dengan jumlah melebihi RM1 bilion setahun. Peneroka juga dapat menerima tambahan pendapatan sehingga RM162 juta bagi setiap kenaikan 0.5 peratus kadar perahan minyak.

“FELDA juga berjaya mengurangkan kos operasi ladang dengan penjimatan RM200 juta kos pembelian baja apabila Smart Plantation Management Solution (SPMS) iaitu aplikasi pintar yang membolehkan pembelian baja dibuat berdasarkan dirian pokok berbanding keluasan kawasan, selain turut disokong dengan sumber alternatif dan bahan buangan seperti tandan buah kosong serta abu tandan,” katanya.

Ismail Sabri turut menyentuh komitmen utuh Felda mengatasi isu sekuriti makanan negara, antaranya menerusi Program Pembangunan Peneroka (PPP) bermula tahun 2019 dan kini melibatkan 8,542 projek ternakan dan pertanian yang dapat memberi pendapatan tambahan kepada 56,699 peneroka dengan purata RM250 hingga RM500 sebulan.

Pada majlis itu, Felda Jengka 25, Pahang dinobatkan sebagai penerima Anugerah Kecemerlangan Rancangan Felda (AKRF) 2022 yang membolehkan peneroka di tanah rancangan itu menerima wang tunai RM1 juta manakala lima individu dinobatkan sebagai penerima Anugerah Tokoh Generasi 2021 termasuk Timbalan Menteri Kewangan Datuk Mohd Shahar Abdullah yang berasal dari Felda Wilayah Kuantan.

Turut menerima anugerah itu ialah Naib Canselor Universiti Teknologi Sarawak Profesor Datuk Dr Khairuddin Ab Hamid dari Felda Wilayah Segamat dan Ketua Cawangan Komunikasi Penghakupayaan Orang Kurang Upaya (OKU) Bahagian Perkhidmatan Komunikasi dan Pembangunan Masyarakat, Jabatan Penerangan Malaysia Dr Ruziah Ghazali dari Felda Wilayah Raja Alias.


Harga ayam bawah RM9 sekilogram

Timbalan Menteri Perdagangan Dalam Negeri Dan Hal Ehwal Pengguna Datuk Rosol Wahid berkata, pihaknya sebelum ini sudah mengadakan perjumpaan bersama pengusaha terbesar ayam dan penurunan harga dijanjikan diparas RM9 untuk sekilogram.

“Jangkaaan itu dibuat kerana anak ayam sudah mula boleh dijual kerana kini penternak hanya memerlukan 35 hari berbanding 45 hari sebelum ini bagi membolehkan anak ayam dijual,” katanya pada sidang media selepas mengadakan Program ‘Walkabout’ Pemantauan Harga Barang di Pasar Awam Majlis Bandaraya Melaka Bersejarah (MBMB) Bachang, di sini, hari ini.

Hadir sama, Pengerusi Jawatankuasa Perpaduan, Hubungan Masyarakat, Tenaga Kerja dan Hal Ehwal Pengguna  Datuk Ismail Othman dan Pengerusi Jawatankuasa Pertanian, Penternakan, Pembangunan Usahawan dan Koperasi negeri Datuk Norhizam Hassan Baktee serta Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka Norena Jaafar.

Beliau berkata, penternak memberi gambaran jaminan diberi pihaknya ditunaikan apabila pemantauan dilakukan KPDNHEP awal bulan ini menunjukkan harga ayam berada diparas RM9.

“Bekalan raya dijangka mencukupi dan KPDNHEP akan melakukan pemantauan terhadap harga barangan kawalan khasnya ayam, santan serta barangan basah lain,” katanya.


PICK di Melaka berjalan lancar

DI sebalik ketidaktentuan politik di Melaka ketika ini, ternyata ia tidak merencatkan program direncanakan Kerajaan Persekutuan mahupun Kerajaan Negeri khususnya bagi menangani COVID-19.

Syabas Mat ucapkan kepada semua pihak terbabit khususnya petugas barisan hadapan yang bertungkus lumus menjalankan tugas sejak Program Vaksinasi COVID-19 Kebangsaan (PICK) dimulakan 24 Februari lalu.

Pencapaian ini amat penting untuk dinilai pihak Kementerian Kesihatan dan Majlis Keselamatan Negara bagi membolehkan Melaka beralih ke fasa Pelan Pemulihan Negara seterusnya.

Kepada rakyat Melaka di luar sana yang belum menerima suntikan vaksin, segeralah berbuat demikian sebagai ikhtiar kita melindungi diri, keluarga dan negara.


Tenis Malaysia umum kepimpinan baharu

PERSATUAN Lawn Tenis Malaysia (Tenis Malaysia) mengumumkan barisan kepimpinan baharu badan induk itu bagi memacu sukan tenis negara ke aras lebih tinggi.

Pada Mesyuarat Agung Tahunan (AGM) 24 September lalu, perwakilan sebulat suara mengekalkan Mirzan Mahathir selaku Presiden Tenis Malaysia selepas menang tanpa bertanding.

Presiden Lawn Tenis Melaka (MLTA) Muhammad Shahrul Hafidz Ab Rahim pula diumum sebagai Setiausaha Kehormat Baharu Tenis Malaysia selepas dipilih Presiden sebaik selesai AGM itu.

Ia turut menyaksikan buat julung kalinya dua wakil wanita dipilih menjadi Exco, sekali gus diyakini bakal menarik minat kaum hawa dalam sukan tenis di negara ini.

Tenis Malaysia dalam satu kenyataan memaklumkan, badan induk itu akan mengumumkan perancangan tiga tahun mereka pada Mesyuarat Exco pertama yang dijadual pada 8 Oktober depan di Sarawak bersempena Kejohanan Piala Perdana Sarawak ITF World Tennis Tour Junior J1.


Isu guru COS, KPM sedang ambil tindakan sewajarnya

KUALA LUMPUR, 4 Mei – Menteri Kanan Pendidikan Datuk Dr Radzi Jidin telah mengarahkan supaya isu guru kontrak perkhidmatan (COS) ambilan Jun 2020 yang akan tamat kontrak mereka pada Jun depan, diberi perhatian dan diselesaikan segera.

Radzi menerusi hantaran di laman Facebook dan Twitter hari ini berkata perkara berkaitan kegusaran guru yang akan tamat kontrak COS itu dibangkitkan menerusi ruangan komen di laman media sosial beliau baru-baru ini, dan ia sememangnya berada dalam perhatiannya.

“Saya telah arahkan supaya perkara ini diberi perhatian dan diselesaikan segera. KPM (Kementerian Pendidikan) dan SPP (Suruhanjaya Perkhidmatan Pendidikan) sedang mengambil tindakan sewajarnya mengikut peraturan dan tatacara yang berkuat kuasa,” katanya.

Katanya KPM prihatin mengenai perkara yang dibangkitkan masyarakat tentang pendidikan dan komited untuk melakukan yang terbaik demi kesejahteraan pendidikan generasi pewaris negara.


Remaja maut motosikal langgar kerbau

SEPANG, 7 Jan – Seorang remaja maut apabila motosikal ditungganginya berlanggar dengan seekor kerbau di Jalan Dengkil Air Hitam di sini awal pagi tadi.

Ketua Polis Daerah Sepang ACP Wan Kamarul Azran Wan Yusof dalam kenyataan berkata dalam kejadian 1.30 pagi tadi, pelajar lelaki berusia 16 tahun yang menunggang motosikal jenis Lagenda itu meninggal dunia di tempat kejadian akibat kecederaan di kepala.

Menurut siasatan awal, katanya mangsa yang menunggang seorang diri dari arah Dengkil menghala balik ke rumahnya di Taman Dengkil Jaya telah melanggar seekor kerbau yang tiba-tiba melintas jalan.

“Mangsa disahkan meninggal dunia di tempat kejadian oleh paramedik akibat kecederaan pada bahagian kepala,” katanya dan menambah mayat mangsa dibawa ke Hospital Putrajaya untuk bedah siasat.


Rakyat Malaysia di Lubnan selamat – Hishammuddin

Kira-kira tengah malam Selasa waktu Malaysia, berlaku kebakaran diikuti letupan dahsyat di sebuah gudang di pelabuhan di ibu negara Lubnan, Beirut, dipercayai tempat bahan letupan disimpan.

“Malaysia berkongsi kesedihan dan ingatan serta doa kami mengiringi insan-insan kuat di Lubnan. Kami bersedia untuk memberi sokongan dalam apa juga cara yang mungkin,” katanya dalam ciapan terbaharu di akaun Twitternya.

Malaysia adalah sebahagian daripada Pasukan Sementara Pertubuhan Bangsa-Bangsa Bersatu di Lubnan (Unifil) bagi tugas menjaga keamanan di selatan Lubnan dan dikhuatiri sebilangan anggota pasukan mungkin berada di Beirut ketika letupan itu berlaku.


Tiga penunggang motosikal maut, seorang parah selepas langgar belakang lori

ALOR SETAR, 12 April – Tiga maut manakala seorang lagi parah dalam kemalangan yang melibatkan empat motosikal dengan sebuah lori berhampiran stesen minyak di Tanjung Musang, dekat Pokok Sena, malam tadi.

Ketua Polis Daerah Kota Setar ACP Ahmad Shukri Mat Akhir berkata kesemua mangsa lelaki yang maut akibat kecederaan parah di bahagian kepala dan badan itu berusia antara 19 hingga 23 tahun manakala mangsa yang cedera parah berusia 14 tahun.

“Polis menerima maklumat berhubung kemalangan yang melibatkan empat motosikal dengan sebuah lori kira-kira pukul 10.50 malam yang berlaku berhampiran sebuah stesen minyak. Siasatan awal mendapati kesemua kenderaan itu sedang dalam perjalanan dari arah Alor Setar menghala ke Jabi, Pokok Sena.

“Kemalangan dipercayai berlaku apabila lori jenis Nissan yang dipandu lelaki berusia 56 tahun yang baru selesai mengisi minyak sedang bergerak di lorong kiri jalan, secara tiba-tiba telah dilanggar di bahagian belakang oleh empat motosikal berkenaan,” katanya dalam kenyataan di sini, hari ini.

Beliau berkata akibat pelanggaran itu, tiga lelaki yang menunggang motosikal jenis SYM VF3i, Honda RS-X dan Yamaha Y15ZR maut ditempat kejadian manakala mangsa lelaki yang berusia 14 tahun yang menunggang motosikal jenis Honda RS-X cedera di muka dan tangan.

“Mayat kesemua mangsa dibawa ke Hospital Sultanah Bahiyah, Alor Setar untuk bedah siasat manakala mangsa yang cedera parah menerima rawatan di hospital sama,” katanya.


‘Spiderman’ jual mangga asam boi

SUNGAI RAMBAI 9 Feb – Gelagat seorang lelaki memakai kostum adiwira Spiderman ketika menjual mangga asam boi bukan sahaja menghiburkan pelanggan, malah ia dianggap mampu menjadi pakaian pelindung diri (PPE) kepada dirinya.

Itu kreativiti Noraiman Ibrahim, 19, yang muncul memakai kostum berkenaan sambil melambai-lambai bagi menarik pelanggan untuk membeli produk jualannya di persimpangan lampu isyarat Jalan Merlimau – Batu Gajah, Lebuhraya Alor Gajah – Merlimau – Jasin (AMJ), dekat sini.

“Dalam melakukan kerja ini, kita kena percaya, seandainya sudah ditakdirkan terkena virus (COVID-19), saya tawakal sahaja sebab risiko ada di mana-mana,” katanya ketika ditemui Melaka Hari Ini (MHI).

Mengulas lanjut Noraiman berkata, meskipun hampir enam jam sejak 10 pagi terpaksa berpanas terik memakai kostum itu, namun dia tidak pernah mengeluh malah mengganggap gelagatnya mampu menceriakan pelanggannya.

Dia berkata, dia mula menjual mangga sejak setahun sebelum Perintah Kawalan Pergerakan (PKP) 1.0 dikuatkuasakan kerana mahu mencuba pengalaman baharu selain bebas menentukan masa sendiri untuk bekerja.

“Mula-mula saya hanya mengikut orang yang tinggal di kawasan rumah untuk menjual, namun sampai satu tahap, saya mula selesa dan dapat jumpa bermacam orang, selain melakukan ibadah sebab dapat menghiburkan pelanggan.

“Saya pakai kostum ini cuma mahu tarik pelanggan, mahu buat anak-anak pelanggan gembira dan antara pengalaman yang saya masih ingat lagi ketika menjual di Batu Pahat,ada seorang pelanggan berbangsa Cina datang untuk mengambil gambar dan kemudian tolong kami habiskan jualan,” katanya.

Bagi Mat Hafiz Hamidan, 30, yang mengenakan kostum animasi Tanjiro Kamado, dia tidak mempunyai pilihan lain untuk menyara kehidupannya bersama isteri selepas diberi cuti tanpa gaji oleh majikan di sebuah kilang di Muar tiga bulan lalu.

Katanya, pada mulanya dia menjual mangga kerana mahu menambah pendapatan, namun meletakkan jawatan sebagai pekerja kilang kerana mahu menumpukan sepenuh perhatian terhadap penjualan mangga.

“Kalau dulu, kerja kilang ikut masa dan undang-undang tempat kerja tetapi sekarang ikut kesesuaian masa kita, namun perlu berusaha lebih sekiranya mahu mendapat rezeki lebih.

“Pada permulaan memang ada rasa malu serta memikirkan pandangan orang terhadap kita namun apabila melihat rakan-rakan sekerja boleh, jadi saya nekad serta cabar diri sendiri untuk jual mangga,” katanya yang menerima komisyen bagi setiap balang mangga tersebut.


Suri rumah mengaku tidak salah buka klinik gigi tidak berdaftar

KUALA TERENGGANU, 4 Jan – Seorang suri rumah mengaku tidak bersalah di Mahkamah Sesyen di sini, hari ini atas tuduhan menyediakan klinik pergigian swasta tanpa didaftarkan di sini, dua tahun lepas.

Wanita itu dituduh menyediakan klinik pergigian swasta tanpa didaftarkan di bawah Seksyen 27 Akta Kemudahan dan Perkhidmatan Jagaan Kesihatan Swasta 1998 (Akta 586) dengan menjalankan perkhidmatan pemasangan veneer yang merupakan suatu amalan pergigian di bilik sebuah hotel di Jalan Sultan Zainal Abidin, di sini pada 20 Ogos 2021 pukul 5.55 petang.

Tertuduh didakwa mengikut Seksyen 4(1) Akta 586 dan boleh dihukum di bawah Seksyen 5(1)(a) akta sama, yang sabit kesalahan boleh didenda sehingga RM300,000 atau dipenjara maksimum enam tahun atau kedua-duanya sekali.


MARA, AMI perkenal motosikal jenama tempatan tahun hadapan

Menteri Pembangunan Luar Bandar Datuk Seri Mahdzir Khalid berkata kerjasama yang diusahakan melalui Projek AM-2 itu akan membawa MARA selangkah lagi ke hadapan khususnya dalam industri teknologi permotoran.

Melalui kerjasama itu katanya, ia akan membuka peluang penempatan latihan industri kepada pelajar-pelajar Pendidikan Teknikal dan Latihan Vokasional (TVET) MARA, menerusi latihan praktikal yang dikendali secara langsung oleh tenaga pakar AMI yang berkonsepkan “Teaching Factory”.

“Kerjasama daripada aspek penyelidikan telah pun bermula dengan membangunkan Pusat Pembangunan Produk untuk tujuan penyelidikan dan pembangunan (R&D) melibatkan gabungan kepakaran daripada pasukan R&D AMI dan German-Malaysian Institute (GMI),” katanya pada sidang media selepas Majlis Pelancaran Projek Pembangunan Motosikal Jenama Tempatan AM-2 di sini hari ini.

Beliau berkata, kerjasama itu juga akan membantu mempercepatkan lagi proses pembangunan vendor dan tenaga kerja mahir serta R&D di peringkat MARA.

Kerjasama kedua-dua pihak itu turut merangkumi pelaburan strategik bagi membangunkan jenama dan hab pengeluaran motosikal Malaysia untuk pasaran domestik dan rantau Asia Pasifik, tambahnya.

Sementara itu, Pengerusi Eksekutif Kumpulan AMI Ahmad Faez Yahaya berkata, pembinaan motosikal di bawah projek tersebut telah dimulakan sejak 2020 dengan menumpukan kepada pengeluaran motosikal kapcai dan skuter, menggunakan kepakaran tempatan.

“Projek motosikal ini dimulakan dengan pembangunan konsep hingga pengeluaran yang dihasilkan di kilang kami di Shah Alam dan sebuah lagi kilang akan dibina di utara Semenanjung,“ katanya.


UHUD KPMBM santuni asnaf Pulau Tuba

BANDARAYA MELAKA 9 Mac – Unit Hal Ehwal Ugama dan Dakwah Kolej Profesional MARA Bandar Melaka (UHUD KPMBM) menyalurkan sumbangan kepada asnaf terpilih di Pulau Tuba Langkawi, Kedah, menerusi Program Musa’adah serta Promosi KPMBM.

“Kita salurkan sedikit sumbangan barangan keperluan asas dan wang tunai kepada asnaf terpilih. Kita juga mengadakan ziarah kasih ke rumah pelajar asnaf yang sedang belajar di bawah tajaan Pejabat Lembaga Zakat Negeri Kedah.

“Terima kasih kepada semua pihak yang terlibat menjayakan program, diharap program seperti ini dapat diteruskan pada masa akan datang,” katanya kepada MHI.

Hadir sama Yang Dipertua Muafakat KPMBM, Muzafar Ab. Rahim; Pengarah YADIM Melaka, Ustaz Yusuf Ahmad dan Pegawai Zakat Langkawi, Norazhar Abdul Hamid.

Program sempena sambutan Hari MARA pada 1 Mac itu mendapat kerjasama Pejabat Zakat Langkawi, Yayasan Dakwah Islamiah Malaysia (YADIM) serta pihak Masjid Pulau Tuba.

Mengulas lanjut, Khairul melahirkan rasa kagum dengan kejayaan anak-anak Pulau Tuba yang melanjutkan pengajian di peringkat lebih tinggi hingga menjawat jawatan dalam pelbagai sektor pekerjaan.


Melaka mohon RM20 juta, naik taraf produk pelancongan TMM2024

BANDA HILIR 4 Jun – Kerajaan Negeri memohon peruntukan berjumlah RM20 juta bagi melaksanakan kerja menaik taraf dan baik pulih produk pelancongan sempena Tahun Melawat Melaka 2024 (TMM2024).

Exco Pelancongan, Seni dan Budaya negeri, Datuk Abdul Razak Abdul Rahman berkata, peruntukan tersebut telah dimohon menerusi Kementerian Pelancongan, Seni dan Budaya (MOTAC)

“Peruntukan tersebut bagi kerja menaik taraf dan baik pulih produk pelancongan negeri melibatkan aspek pencahayaan, pembaikan fasiliti serta kebersihan bagi memberi keselesaan kepada pelancong,” katanya pada sidang media selepas melawat lokasi pelancongan, di sini, hari ini.

Hadir sama, Ahli Parlimen Kota Melaka, Khoo Poay Tiong, Timbalan Exco Pelancongan, Warisan, Seni dan Budaya, Datuk Zaidi Attan serta Datuk Bandar MBMB, Datuk Shadan Othman.

“Kita masih mempunyai baki enam bulan sebelum menjelang TMM 2024 bagi menyempurnakan segala persiapan secara menyeluruh bagi menarik kedatangan pelancongan,” katanya.


KKM diberi dua hingga tiga minggu bentang SOP, cadangan buka sempadan kepada kabinet

JOHOR BAHRU, 18 Feb – Kementerian Kesihatan (KKM) diberi masa dua hingga tiga minggu untuk membentangkan kepada kabinet pelbagai cadangan serta prosedur operasi standard (SOP) berhubung pembukaan sempadan negara kepada pelawat, sebelum keputusan mengenainya dimuktamadkan.

Perdana Menteri Datuk Seri Ismail Sabri Yaakob berkata keputusan membuka sempadan harus dilihat dengan teliti memandangkan pelbagai pendapat diterima kerajaan, termasuk ada kalangan rakyat masih mahu kerajaan membuat intervensi dalam perkara-perkara terutamanya yang melibatkan SOP diperketatkan dan sebagainya, kerana takut dengan penularan COVID-19.

“Kalau boleh kita nak buka semula ekonomi, terutamanya pendapatan daripada pelancongn ini besar, jadi boleh membantu negara, tetapi dalam masa yang sama kita perlu lindungi rakyat kita, jadi keseimbangan ini yang sedang dicari oleh KKM.

“Kita dah beri tempoh kepada KKM dalam masa dua hingga tiga minggu, mereka kena bentang dalam kabinet untuk kita buat keputusan… sama ada kita hendak buka terus sempadan kita, ataupun masih lagi ada sekatan-sekatan (melibatkan) negara-negara terpilih,” kata beliau kepada pemberita selepas menghadiri Karnival Usahawan dan Koperasi Keluarga Malaysia di Dewan Majlis Bandaraya Iskandar Puteri (MBIP), Taman Nusantara, di sini hari ini.

Ismail Sabri berkata demikian ketika ditanya mengenai kenyataan Pengerusi Majlis Pemulihan Negara (MPN) Tan Sri Muhyiddin Yassin semalam yang mengulangi pendirian mengenai kepentingan pembukaan sempadan pada 1 Mac ini.

Pada 8 Feb lepas, Muhyiddin mengumumkan keputusan MPN yang bersetuju dengan cadangan supaya Malaysia membuka sepenuhnya sempadan negara tanpa keperluan kuarantin wajib, seawal 1 Mac depan, bagaimanapun menurutnya ia perlu dilaksanakan secara terancang dan berdasarkan penilaian risiko semasa.- BERNAMA


Take advantage of tax exemption to revive tourism industry, says Melaka CM

ALOR GAJAH June 7 — Tourism industry players in the state should take full advantage of the tourism tax exemption beginning this July, to revive domestic business and tourism activities severely affected by the COVID-19 outbreak, says Chief Minister Datuk Sulaiman Md Ali.

He welcomed the initiative under the National Economic Recovery Plan (PENJANA), especially for Melaka, as the tourism sector was the biggest contributor to the state’s Gross Domestic Product (GDP).

“I have previously met with travel agencies in the state and during the meeting, they requested tax cuts be considered to help those affected by the current situation.

“As such, we welcome the full tax exemption to be given, and hope that all industry players will study and understand the initiative so that none of them are left out of the effort to revitalize the state’s economy,” he told reporters after visiting the Masjid Tanah Market here, yesterday.

On Friday, Prime Minister Tan Sri Muhyiddin Yassin when announcing PENJANA said the tourism tax would be fully exempted from this July to June 30 next year, as part of efforts to revive the country’s tourism industry.

In another development, Sulaiman said the state government would study the employment requirements of foreign workers in various sectors in the state so as not to affect employment opportunities for locals.

He said this was to ensure that the vacancies left by foreign workers could be filled by locals, and that the industries involved were not affected or stunted.

“This will be explored with the Local Authorities and other agencies in terms of the number of foreign workers and the need for them in the sectors involved. Most importantly, we will follow the decision made at the central level, especially on foreign workers’ issues,” he said.

Elaborating, Sulaiman said the review did not mean denying the contribution of foreign workers to the development of the state, especially in the construction and industrial sectors, but ensuring that the sectors involved were not monopolised by them.

“Most of these sectors involve 3D ‘Dirty-Dangerous-Difficult’ jobs which are less popular among locals,” he said when asked to comment on the state government’s stand on the issue of recruiting foreign workers in the state.


Aidilfitri: Aliran trafik menghala Utara, Selatan perlahan malam ini

Tinjauan di Twitter Lembaga Lebuhraya Malaysia (LLM) setakat 10 malam ini mendapati, aliran trafik perlahan di laluan Simpang Pulai ke Ipoh (Selatan).

Selain itu, aliran trafik juga perlahan di laluan dari Sedenak ke Hentian Sebelah Kulai arah selatan, dengan jangkaan kelewatan masa perjalanan.

Sementara itu, maklumat awal LLM memaklumkan terdapat kemalangan melibatkan sebuah kereta di Kilometer 20 arah barat dari Batu Kawan ke Batu Maung, pada pukul 9.47 malam tadi.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik. – BERNAMA


Bina jalan ladang dan turap jalan dengan kos RM 70,000

AYER MOLEK 16 Jun – Kira-kira 600 meter jalan ladang di Kampung Balik Bukit, Bukit Lintang dalam proses dijadikan jalan perhubungan desa ke Kampung Paya Dalam.

Ahli Dewan Undangan Negeri (ADUN) Ayer Molek Datuk Rahmad Mariman berkata kerja-kerja menaiktaraf jalan ladang tersebut sedang giat dilakukan sejak 13 Jun lalu.

“Kira-kira tiga minggu akan siap jalan ladang ini. Jalan ini bagi memudahkan kenderaan berat seperti lori keluar masuk dan akan dijadikan jalan alternatif penduduk dari Kampung Balik Bukit ke Kampung Paya Dalam dan sebaliknya.

“Selain itu, dengan peruntukkan yang sama, Jalan Siang Hussin 2, dengan jarak kira-kira 500 meter akan dinaik taraf dengan melaksanakan kerja-kerja penurapan jalan,” katanya kepada Melaka Hari Ini (MHI).

Hadir sama dalam lawatan projek jalan ladang itu semalam adalah wakil dari JPS, wakil kontraktor dan Setiausaha JAPERUN, Abdul Razak Moideen.


Lelaki ditahan berhubung kes ugut Ketua Hakim Negara – Bukit Aman

Ketua Komunikasi Korporat Bukit Aman ACP A.Skandaguru berkata polis menerima laporan mengenai ancaman dan ugutan itu yang dimuat naik oleh pemilik akaun Facebook ‘Apiez Bond’.

“Suspek telah direman selama empat hari mulai hari ini sehingga Selasa untuk siasatan lanjut dan siasatan dijalankan oleh Unit Siasatan Jenayah Terkelas Jabatan Siasatan Jenayah,” katanya dalam kenyataan hari ini.

Skandaguru berkata kes disiasat mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 506 Kanun Keseksaan kerana menakutkan secara jenayah.

Katanya, siasatan juga dijalankan di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Beliau berkata polis memandang serius perkara terbabit dan tidak bertolak ansur dengan sebarang tindakan membabitkan isu salah laku jenayah dan ketenteraman awam selain tindakan tegas tanpa kompromi akan diambil.


Muhammad Azeem perbaiki catatan masa peribadi terbaik 200m di Colombia

KUALA LUMPUR, 4 Ogos – Atlet pecut muda negara, Muhammad Azeem Mohd Fahmi semakin menghampiri rekod 200 meter (m) kebangsaan dengan memperbaharui catatan masa peribadi terbaik pada Kejohanan Olahraga Dunia Bawah 20 Tahun (B-20) di Cali, Colombia, pagi ini waktu Malaysia.

Muhammad Azeem mencipta masa 20.83 saat (s) ketika memenangi perlumbaan Saringan Tiga pusingan awal 200m lelaki di Stadium Olimpik Pascual Guerrero sekali gus mengesahkan tempat dalam kalangan 24 pelari terbaik layak ke separuh akhir.

Beliau yang berada di lorong lapan mempamerkan larian cemerlang untuk menewaskan Aidan Murphy dari Australia di tempat kedua dan atlet Jamaica Bryan Levell ketiga, dengan kedua-dua pelari melintasi garisan penamat dengan catatan masa sama 20.85s.

Atlet kelahiran Perak berusia 18 tahun itu sebelum ini mempunyai catatan peribadi terbaik 20.89s yang dianggap masa kedua dua terpantas dalam sejarah acara 200m negara iaitu selepas rekod kebangsaan 20.77s milik Russel Alexander Nasir Taib yang dicipta pada 2019.

Sementara itu, juara 100m kejohanan Letsile Tebogo dari Botswana yang berusia 19 tahun sekali lagi mencuri perhatian selepas melangkah ke separuh akhir dengan bergaya apabila memecahkan rekod kejohanan dengan kepantasan 19.99s ketika mengungguli Saringan Dua.

Pada masa sama, pemenang pingat emas 100m dan 200m Sukan SEA ke-31 di Hanoi, Vietnam, Puripol Boonson dari Thailand, yang berusia 16 tahun, turut mara ke pusingan seterusnya selepas menamatkan Saringan Empat di kedudukan pertama dengan merakam 20.68s.


Polis akan rakam keterangan Annuar Musa berhubung dakwaan langgar SOP

KUALA LUMPUR 14 Feb. – Polis akan mengambil keterangan Menteri Wilayah Persekutuan Tan Sri Annuar Musa berhubung dakwaan beliau melanggar prosedur operasi standard Perintah Kawalan Pergerakan seperti yang tular di media sosial.

“Keterangan beliau (Annuar Musa) akan diambil susulan satu laporan polis yang dibuat di Cheras hari ini,” katanya kepada Bernama hari ini.


Perak benarkan Solat Sunat Aidilfitri dalam kawasan perumahan

IPOH, 26 April – Sultan Perak Sultan Nazrin Shah telah memberi perkenan untuk membenarkan Solat Sunat Aidilfitri diadakan di tempat terbuka dan kawasan lapang dalam kawasan perumahan di negeri itu tanpa penjarakan fizikal pada 1 Syawal.

Yang Dipertua Majlis Agama Islam dan Adat Melayu Perak (MAIPk) Datuk Seri Mohd Annuar Zaini berkata baginda bertitah dengan syarat pihak penganjur memaklumkan sekurang-kurangnya tiga hari sebelum Aidilfitri kepada Pegawai Tadbir Agama Daerah dan Balai Polis atau Pondok Polis terdekat.

“Solat Sunat Aidilfitri boleh dilaksanakan tanpa jarak fizikal antara jemaah di masjid dan surau. Aktiviti takbir Aidilfitri juga boleh diadakan dari rumah ke rumah,” katanya dalam kenyataan di sini hari ini.

Katanya, Sultan Nazrin menzahirkan titah berkenaan berlandaskan sembah nasihat Majlis Keselamatan Negara (MKN), Jabatan Kesihatan Negeri (JKN) dan Jawatankuasa Fatwa Negeri Perak.

“Semua aktiviti Aidilfitri hendaklah mematuhi prosedur operasi standard (SOP) yang ditetapkan oleh MKN dan JKN seperti pemakaian pelitup muka dan mendaftar kehadiran di MySejahtera,” katanya.

Beliau berkata Sultan Nazrin dan Raja Permaisuri Perak Tuanku Zara Salim menzahirkan ucapan Selamat Hari Raya kepada seluruh rakyat baginda di samping mendoakan kesejahteraan mereka. – BERNAMA


Kelantan, Terengganu diramal banjir pada Khamis dan Jumaat ini

KUALA LUMPUR, 26 Dis – Model ramalan banjir Jabatan Pengairan dan Saliran (JPS) menunjukkan kemungkinan berlaku banjir di beberapa kawasan di Kelantan dan Terengganu bermula 30 hingga 31 Dis ini.

JPS dalam kenyataan malam tadi memaklumkan kemungkinan tersebut dikeluarkan susulan Ramalan Cuaca Signifikan oleh Jabatan Meteorologi Malaysia (MetMalaysia) bagi tarikh 25 Dis hingga akhir tahun ini.

Menurut kenyataan itu risiko banjir diramal di Kelantan antara pukul 8 malam (30 Dis) dan 8 pagi keesokan harinya melibatkan jajahan Gua Musang dan Kuala Krai serta kawasan sekitarnya berikutan jangkaan kenaikan aras air melepasi aras bahaya di Sungai Galas di Limau Kasturi dan Dabong serta Sungai Kelantan di Kuala Krai.

Pada tempoh sama, ramalan risiko berkenaan turut melibatkan daerah Dungun dan kawasan sekitarnya di Terengganu ekoran aras air di Sungai Dungun di Kampung Pasir Raja juga dijangka naik melepasi aras bahaya.

Justeru, JPS mengingatkan orang awam untuk sentiasa berwaspada dan peka dengan amaran yang dikeluarkan pihak berkuasa dari semasa ke semasa. – BERNAMA


Pantai Kundor: 150 murid, pelajar dapat gunting rambut percuma

PANTAI KUNDOR 8 Jan – “Biasanya saya akan belanja antara RM15 hingga RM20 untuk menggunting rambut dua anak tetapi apabila ada program sebegini ia dapat menjimatkan wang,” itu kata Ab Halim Sulaiman, 63.

Dua anak Ab Halim antara kira-kira 150 kanak-kanak dan remaja yang menerima manfaat daripada Program Gunting Rambut Percuma yang diadakan Jawatankuasa Pembangunan dan Penyelarasan Dewan Undangan Negeri (JAPERUN) Pantai Kundor.

Bagi pelajar tingkatan lima Faris Zulkarnain Norazizi, 18, berkata, dengan adanya program sebegini dia tidak perlu keluar jauh dari rumah untuk menggunting rambut.

Sementara itu, Ahli Dewan Undangan Negeri (ADUN) Pantai Kundor, Tuminah Kadi berkata, program itu diadakan khusus untuk membantu keluarga tidak berkemampuan dan ditimpa banjir untuk membuat persiapan.


Pelbagai kaum hadiri Rumah Terbuka Aidilfiri Kerajaan Negeri

AYER KEROH 29 April – Ribuan pengunjung pelbagai kaum memeriahkan penganjuran Majlis Rumah Terbuka Aidilfitri Kerajaan Negeri berlangsung di Pusat Dagangan Antarbangsa Melaka (MITC), di sini, hari ini.

Penganjuran rumah terbuka dari jam 10 pagi hingga 3 petang tadi membabitkan 70 gerai jabatan dan agensi Kerajaan Negeri yang menyediakan makanan serta minuman untuk dijamah pengunjung yang hadir.

Selain menikmati pelbagai juadah yang disediakan, orang ramai tidak melepaskan peluang bergambar dan bersalaman bersama Yang di-Pertua Negeri, Tun Seri Setia Mohd Ali Mohd Rustam, Ketua Menteri Datuk Seri Ab Rauf Yusoh serta pemimpin Kerajaan Negeri.

Pengunjung, Lim Yuen Ting, 43, bersama enam lagi ahli keluarga lain singgah ke majlis itu untuk menikmati hidangan tradisional Melayu seperti rendang, lemang dan ketupat.

“Selain menikmati hidangan disediakan dan merasai kemeriahan Aidilfitri, penganjuran majlis seperti ini amat bagus untuk orang muda. Menerusi penganjuran program seperti ini mereka mendapat pendedahan mengenai budaya, hidangan tradisional dan perayaan kaum lain.

“Memang meriah, pelbagai kaum ada dan semangat perpaduan ditunjukkan pada majlis rumah terbuka seperti ini menyebabkan saya berasa terharu serta gembira,” katanya yang menetap di Kota Laksamana.

Sementara itu Mohd Khairul Nizam Isnin, 30, pula hadir bersama isteri dan tiga anak mereka dengan memakai baju Melayu serta kurung sedondon warna ungu.

“Setiap tahun saya dan keluarga mesti datang ke Rumah Terbuka Aidilfitri Kerajaan Negeri Melaka untuk memeriahkan suasana dan melihat konsep-konsep hiasan yang diketengahkan.

“Tahun ini konsep bungaan atau flora. Selain itu, penganjuran majlis seumpama ini memupuk perpaduan apabila yang hadir terdiri daripada pelbagai kaum dan bangsa,” katanya yang tinggal di Bukit Katil.

Seorang lagi pengunjung, T Nita, 45, berkata dia menghadiri majlis tersebut bersama suami dan anak lelakinya untuk merasakan suasana satu Malaysia berkumpul dalam satu majlis.

“Tujuan utama kami sekeluarga datang, untuk menikmati juadah yang disediakan kerana saya suka makan ketupat, suami suka makan rendang dan anak lelaki suka makan lemang,” katanya.


Henti anjur majlis besar-besaran – PM

Anwar yang juga Menteri Kewangan berkata sekiranya amalan itu dapat dihentikan, peruntukan yang digunakan untuk tujuan tersebut dapat disalurkan kepada golongan yang memerlukan.

Ada jabatan-jabatan umpamanya, tiap kali majlis atau perayaan, akan ada pakaian baharu, batik baharu dan beberapa persiapan baharu. Saya katakan, kita akan hentikan amalan ini,” katanya ketika merasmikan Konvensyen Hari Penjaja dan Peniaga Kecil Peringkat Kebangsaan 2022 (HPPK2022) di sini hari ini.

Anwar berkata sekiranya perlu untuk membuat pembelian pakaian baharu bagi sebarang majlis, ia boleh dikhususkan untuk diedarkan kepada kakitangan gred rendah sahaja.

“Kalau nak bagi, sediakan kepada yang miskin, pekerja gred rendah atau golongan B40. Jangan beri kepada saya, menteri dan ketua setiausaha,” katanya.

“Ada orang kata ini perkara kecil (seperti) saya tolak kereta Mercedes, saya tidak ambil gaji, tetapi semua yang kecil ini jika dihentikan, maka peruntukan dapat dipulangkan kepada rakyat miskin,” katanya. – BERNAMA


Pemandu kedua bas ekspres direman bantu siasatan kes cabul penumpang

KUALA TERENGGANU, 9 Mei – Seorang pemandu kedua sebuah bas ekspres direman bagi membantu siasatan kes cabul seorang penumpang wanita yang sedang tidur ketika dalam perjalanan dari Kelantan ke Melaka awal pagi semalam.

Perintah tahanan reman selama empat hari hingga Khamis itu dikeluarkan oleh Pendaftar Mahkamah Hairul Azhar Mohamad terhadap lelaki berumur 27 tahun itu di Mahkamah Majistret Kuala Terengganu, setelah mendapat permohonan daripada polis bagi menjalankan siasatan di bawah Seksyen 354 Kanun Keseksaan.

Dalam kejadian itu, seorang penumpang wanita berusia 21 tahun mendakwa diraba pemandu kedua bas ekspres semasa kenderaan itu berhenti rehat di Ajil, Hulu Terengganu kira-kira 4 pagi Ahad.

Berdasarkan maklumat itu, pihak polis terus menahan pemandu kedua yang berasal dari Kota Tinggi, Johor itu, sebaik sahaja bas tiba di Terminal Melaka Sentral, kira-kira 10.30 pagi semalam.

Ketua Polis Daerah Hulu Terengganu DSP Mohd Adli Mat Daud semasa dihubungi mengesahkan penahanan suspek bagi membantu siasatan kes yang melibatkan penuntut (mangsa) maktab perguruan di Melaka itu.- BERNAMA


PM akan pantau sendiri hal ehwal Bumiputera

Beliau menyatakan demikian sebagai respons kepada satu daripada resolusi Kongres Ekonomi Bumiputera I 1965-2020 (KEB I 1965-2020) yang berlangsung hari ini.

“Saya sendiri secara peribadi dan kerajaan umumnya akan meneliti dokumen ini secara terperinci untuk tindakan susulan. Saya bagi jaminan apa sahaja yang diresolusi akan kita perhalusi dan laksanakan,” katanya ketika berucap pada majlis penutup KEB 1 1965-2020 di Wisma Majlis Perundingan Melayu (MPM) di sini.

Resolusi kongres berkenaan antaranya mengangkat Mara dan Yayasan Pembangunan Ekonomi Islam (YaPEIM) sebagai agensi ulung untuk diletakkan di Jabatan Perdana Menteri dengan Perdana Menteri sebagai menterinya.

Muhyiddin berkata kerajaan Perikatan Nasional amat komited terhadap pelaksanaan agenda bumiputera khususnya dalam memperkasa modal insan dan meningkatkan penyertaan bumiputera dalam sektor ekonomi.


Soal agihan kerusi, kerjasama antara parti belum muktamad-Ahmad

KUALA LUMPUR 14 Okt. – Soal agihan kerusi dan kerjasama antara parti dalam Pilihan Raya Negeri (PRN) Melaka akan dimuktamadkan dalam mesyuarat Majlis Kerja Tertinggi (MKT) UMNO akan datang.

Setiausaha Agung UMNO, Datuk Seri Ahmad Maslan berkata, tarikh mesyuarat MKT itu bagaimanapun akan ditentukan selepas pengumuman Suruhanjaya Pilihan Raya (SPR) pada Isnin ini.

“Agihan (kerusi) dan kerjasama antara parti politik tidak diputuskan dalam mesyuarat malam ini. Akan ada mesyuarat (MKT) sekali lagi untuk menentukannya,” katanya ditemui selepas tamat mesyuarat MKT sebentar tadi.

Ahli Parlimen Pontian itu berkata demikian ketika ditanya sama ada isu agihan kerusi dan kerjasama di antara parti membabitkan PAS dan Parti Pribumi Bersatu Malaysia (Bersatu) dibincangkan pada mesyuarat berkenaan.

Mengulas lanjut, Ahmad berkata, MKT juga memutuskan supaya jentera parti di setiap peringkat membuat persiapan rapi bagi menghadapi PRN sekiranya perkara itu diumumkan SPR.

“Tentunya kita tunggu penuh debaran keputusan SPR pada Isnin ini. Apa pun keputusan mesyuarat MKT pada malam ini ialah semua jentera perlu mempersiapkan portfolio masing-masing dengan rapi.

Dalam pada itu, Ahmad berkata mesyuarat berkenaan turut memutuskan pengguguran keahlian UMNO bekas Ahli Dewan Undangan Negeri (ADUN) Sungai Udang, Datuk Seri Idris Haron dan ADUN Pantai Kundor, Datuk Nor Azman Hassan.


‘Ibu jom balik rumah’

PAYA RUMPUT 20 Mac – ‘Drama air mata’ dan memujuk ibu bapa untuk pulang ke rumah, itu antara ragam murid pra-sekolah pertama kali menjejakkan kaki ke sekolah, bagi sesi 2023/2024 hari ini.

Bagi menarik minat murid, menceriakan dan memujuk mereka untuk masuk ke kelas guru di Sekolah Kebangsaan (SK) Kerubong, di sini, menampilkan maskot kartun ‘Mickey Mouse’.

Selain mencuit hati ibu bapa, maskot itu dilihat menenteramkan murid, sekali gus dapat membantu guru mengawal kanak-kanak yang masih lagi ragu-ragu dan kurang yakin.

Dengan tema ‘Gembira ke Sekolah’ di SK Kerubong, kehadiran Mickey Mouse itu juga menarik perhatian murid-murid apabila ada yang ingin bergambar bersama maskot itu.

Terdahulu Exco Pendidikan, Teknologi dan Telekomunikasi negeri, Datuk Rais Yasin hadir di SK Kerubong sempena Hari Pertama Pembukaan Sekolah Sesi Akademik 2023/2024.


Mulai 4 Nov, Fenomena air pasang besar landa empat negeri

KUALA LUMPUR, 31 Okt – Fenomena air pasang besar dijangka melanda Kedah, Perak, Selangor dan Johor selama empat hari mulai 4 Nov depan.

Ketua Pengarah Jabatan Pengairan dan Saliran Datuk Ir Nor Hisham Mohd Ghazali berkata fenomena tersebut akan menjadi lebih buruk jika disertai angin kencang, ombak besar dan hujan lebat secara serentak.

Menurut Nor Hisham kawasan terbabit di Kedah adalah Kuala Muda; Perak (Bagan Datuk); Selangor (Klang, Kuala Langat, Sabak Bernam dan Kuala Selangor) serta Johor (Batu Pahat dan Pontian).

“Orang ramai terutama penduduk di pesisir pantai dinasihatkan supaya berwaspada berdepan dengan fenomena air pasang ini selain memantau keadaan cuaca,” katanya dalam kenyataan di sini malam ini.


Mayat dua mangsa banjir ditemui

BALING 5 Julai – Mayat dua mangsa banjir di Baling, Salmah Mat Akib, 53, dan Nurul Anis Abu Hassan, 23, yang dilaporkan hilang semalam, ditemui 9.30 pagi tadi – Bomba


Tahun Baru Cina suram tanpa kemeriahan tarian singa

AYER KEROH 9 Feb – Sambutan Tahun Baharu Cina (TBC) tahun ini bagaikan tiada serinya tanpa paluan gong dan simbang mengiringi tarian singa dan tarian naga yang menjadi lambang kebudayaan masyarakat Cina sejak berkurun lama.

Itu norma baharu yang perlu diadaptasi kaum Tionghua apabila sambutan yang disambut pada 12 dan 13 Februari ini hanya membenarkan acara makan besar melibatkan ahli keluarga tidak melebihi 15 orang.

Bagi Pengerusi Persatuan Tarian Singa dan Naga We Wei, Hau Han Wong, 36, tahun ini merupakan tahun paling bersejarah apabila dia dan ahli persatuannya seramai lebih 60 orang, pertama kali tidak membuat persembahan bagi merayakan sambutan itu.

Bagaimanapun katanya, demi kebaikan tuan rumah dan masyarakat Cina, ahli persatuan akur dengan arahan ditetapkan kerajaan kerana tidak mahu bersesak ketika membuat persembahan.

“Sedih memang sedih, namun demi keselamatan semua pihak sama ada tuan rumah dan ahli persatuan, kita akur dengan prosedur operasi standard (SOP) ditetapkan dan kita tidak mahu mewujudkan kluster perayaan pula.

“Ada kebaikan juga tidak dapat membuat persembahan kerana keluarga ahli persatuan agak gembira apabila kami dapat berkumpul bersama mereka berbanding tahun sebelum ini, kami tiada bersama mereka dari awal pagi hingga lewat malam,” katanya.

Mengulas lanjut, Han Wong berkata, pendapatan persatuan yang 80 peratus bergantung kepada persembahan manakala 20 peratus lagi diperolehi daripada hasil persembahan pada hari biasa turut terjejas.

“Setiap tahun, kita mampu meraih pendapatan sehingga RM100,000 kerana melakukan lebih 300 persembahan di sekitar negeri ini, Kuala Lumpur dan Johor dalam tempoh 15 hari pada sambutan perayaan itu.

“Lembu melambangkan kerja keras masyarakat Cina menghadapi tahun baharu jadi sama juga situasinya dengan kita, yang mana kita akan bekerja keras untuk memperbaiki mutu persembahan.

“Walaupun bersedih tanpa tarian singa dan tarian naga, namun jika semua bersatu hati memerangi COVID-19, saya yakin tahun hadapan Tahun Baru Cina akan lebih meriah,”katanya.


RON95, RON97 naik lima sen, diesel naik empat sen

KUALA LUMPUR, 25 Sept. – Harga runcit petrol RON95 dan RON97 masing-masing akan naik lima sen seliter, manakala diesel naik empat sen, bagi tempoh 26 Sept hingga 2 Okt ini.

Kementerian Kewangan dalam kenyataan berkata, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON95 adalah RM1.68, RON97 (RM1.98) dan diesel (RM1.71).

Menurut kenyataan itu, kerajaan akan terus memantau kesan perubahan harga minyak mentah dunia serta mengambil langkah yang bersesuaian, bagi memastikan kebajikan dan kesejahteraan rakyat terus terpelihara.- BERNAMA


Sektor pelancongan kena bersedia pada bila-bila masa – KM

TEHEL 25 Sept. – Pemain sektor industri pelancongan negeri diminta bersiap sedia untuk beroperasi pada bila-bila masa sebaik sahaja Putrajaya mengumumkan pembukaan sektor pelancongan negeri.

Ketua Menteri, Datuk Seri Utama Sulaiman Md. Ali berkata, kebenaran itu akan diumumkan jawatankuasa di peringkat Pusat apabila mencapai kadar vaksinasi 90 peratus di peringkat nasional, mengikut piawaian ditetapkan Kementerian Kesihatan (KKM) dan Majlis Keselamatan Negara (MKN).

“Itu bergantung itu bergantung kepada jawatankuasa (COVID-19) di peringkat pusat, kalau dia kata boleh buka, dia beri tarikh, katakan diumumkan tiga hari lagi akan dibuka dan masa itu kita dah bersedia.

Beliau berkata demikian ketika ditemui Melaka Hari Ini (MHI) pada Program Lawatan Ziarah Kasih sekitar Tehel bagi mendekati masyarakat kampung bersama beberapa pemimpin rakyat dan agensi negeri.

Hadir sama dalam program berkenaan Timbalan Menteri Pertanian Dan Industri Makanan I merangkap Ahli Parlimen Jasin Datuk Seri Ahmad Hamzah dan Timbalan Speaker Dewan Undangan Negeri Melaka merangkap Ahli Dewan Undangan Negeri (ADUN) Rim, Datuk Wira Ghazale Mohamad.

ADUN Sungai Rambai, Datuk Hasan Abd Rahman, Pengarah Jabatan Agama Islam Melaka (JAIM) Datuk Che Sukri Che Mat, Pegawai Daerah Jasin, Rahizi Ranom, Setiausaha Khas Hal Ehwal Masyarakat Ketua Menteri, Datuk Muhamad Ahyad Abdullah dan Yang Dipertua Majlis Perbandaran Hang Tuah Jaya (MPHTJ) Datuk Shadan Othman.


Perhebat promosi, sasar 8.2 juta pelancong ke Melaka

AYER KEROH 20 Januari – Promosi berterusan dan tawaran pelbagai pakej pelancongan menarik diyakini mampu membantu Kerajaan Negeri mencapai sasaran 8.2 juta pelancong melawat Melaka sepanjang tahun ini.

Exco Pelancongan, Warisan dan Kebudayaan negeri Datuk Muhammad Jailani Khamis berkata, berikutan itu pemain industri pelancongan digalakkan untuk meningkatkan pelaburan dengan menawarkan lebih banyak produk berkualiti.

Muhammad Jailani yakin jika perkara itu dilaksanakan ia akan menggalakkan pelancong untuk bermalam dan berbelanja lebih tinggi sepanjang berada di Negeri Melaka.

“Perlu ada nilai tambah dalam setiap produk dan perkhidmatan pelancongan ditawarkan. Biarlah pelancong menikmati pengalaman baru, segar, berkualiti, menarik dan berbeza berbanding sebelum ini.

“Secara tidak langsung usaha ini dapat mewujudkan peluang pekerjaan dengan meluaskan lagi kepakaran sedia ada,” katanya ketika berucap pada Majlis Ramah Mesra Pelancongan Bersama Penggiat Industri Pelancongan Melaka 2023 di sebuah hotel, di sini, hari ini.

Hadir sama Pengurus Besar Bahagian Promosi Pelancongan (BPP) Melaka, Sa’ari Basiron; Pengarah Tourism Malaysia Wilayah Selatan, Muhamad Nasir Pahmi dan Presiden Persatuan Pelancongan Melaka (MTA), Madelina Kuah.


‘Memori Eidulfitri’ daripada Monsta di tempat pertama iklan raya dalam YouTube

KUALA LUMPUR 13 Mei. – Iklan Raya Monsta 2021 ‘Memori Eidulfitri’ yang dimuat naik di beberapa saluran rasmi Monsta Youtube Channel pada 7 Mei lalu, berjaya mengumpul ‘organic views’ dengan jumlah tontonan tertinggi dalam YouTube sekali gus menempatkannya di tempat pertama dalam koleksi iklan raya tahun ini.

Iklan raya Memori Eidulfitri berdurasi empat minit setengah ini memaparkan adegan generasi keluarga BoBoiBoy pada pagi Syawal, dalam tiga rantaian masa yang berbeza.

Ia menceritakan perjalanan memori sewaktu Amato (Mechamato; ayah kepada BoBoiBoy) pada usia remaja, Amato yang sudah berumah tangga di usia dewasa bersama anaknya BoBoiBoy yang masih kecil, dan adegan BoBoiBoy pada masa kini yang sudah pun meningkat remaja dan tinggal bersama datuknya.

Ketua Jenama dan Pemasaran Antarabangsa Monsta Faiz Zainal Aabidin dalam kenyataan berkata, iklan ini sangat memberi kesan kepada penonton yang sedang melalui situasi yang seakan sama ketika musim pandemik yang kini menyukarkan lagi pertemuan sesama ahli keluarga dan sanak saudara.

“Rata-rata penonton tersentuh dan merasa hiba melihat kenangan mesra BoBoiBoy bersama ayahnya Amato, dan turut merasa kepiluan BoBoiBoy yang merindui ibu bapanya setelah bertahun tidak bersua muka.

“Iklan raya tahun ini secara tidak langsung merupakan hadiah istimewa daripada Monsta buat peminat yang sentiasa memberikan sokongan tanpa henti kepada siri animasi tempatan BoBoiBoy dan Mechamato,” katanya.

Kelainan yang dibawakan Monsta dalam iklan raya tahun ini ialah kemunculan dua watak wanita utama yang baharu iaitu Umi; nenek kepada BoBoiBoy dan juga seorang wanita misteri berjubah biru yang diberitahu adalah ibu kepada BoBoiBoy.

Sementara itu, dalam laman media sosial Twitter, tanda pagar #MemoriEidulfitri dan #BoBoiBoy berjaya memasuki bahan ‘trending’ atau sohor kini di Malaysia dan Indonesia, sejam setengah selepas keluaran rasmi video tersebut.

Iklan raya ini juga mendapat liputan meluas daripada kumpulan media tempatan seperti Bernama, MalaysiaKini, Harian Metro, Astro Awani, Siakap Keli dan banyak lagi. Ia turut ditayangkan di stesen televisyen tempatan TV3 dan Astro Ceria, serta disiarkan di stesen televisyen Indonesia RTV sepanjang perayaan Aidilfitri ini.

Menerusi adegan nostalgia dalam iklan raya Memori Eidulfitri ini, penonton juga dapat mengenali dengan lebih dekat watak Amato dan sebuah robot Power Sphera milik beliau bernama MechaBot.

Monsta adalah syarikat harta intelek dan watak yang telah menghasilkan pelbagai siri animasi, filem dan produk pengguna dalam masa lebih dari sedekad.


Dunia perlu pendekatan baharu tangani COVID-19

KUALA LUMPUR 7 Julai – Dunia memerlukan pendekatan baharu dalam menangani COVID-19 susulan kemunculan varian baharu yang menyebabkan peningkatan kes di seluruh dunia, kata Menteri Luar, Datuk Seri Hishammuddin Tun Hussein.

Melalui hantaran di laman Facebook rasminya, beliau berkata, perkara itu disampaikannya semasa Mesyuarat Khas Menteri-menteri Luar ASEAN-Rusia yang diadakan secara maya petang hari Selasa.

“Dalam hal ini, ASEAN mesti kekal sebagai teras Asia Pasifik manakala Rusia mesti terus menyokongnya demi keamanan serta kestabilan di rantau ini,” katanya.


Agong santuni, kurnia sumbangan kepada 10 keluarga di Rompin

KUALA LUMPUR 6 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyantuni dan mengurniakan sumbangan kepada 10 keluarga yang memerlukan bantuan di Kampung Gading, Rompin, Pahang, semalam.

Istana Negara menerusi laman Facebook rasmi hari ini memaklumkan, Seri Paduka berkenan mengurniakan sumbangan barangan keperluan harian dan wang tunai kepada 10 keluarga tersebut yang terdiri daripada golongan asnaf, warga emas serta ibu tunggal dalam lawatan selama dua jam.

“Selain mengurniakan sumbangan, Seri Paduka turut berkenan meluangkan masa di setiap rumah dan menyantuni ahli-ahli keluarga tersebut yang mencerminkan keperibadian tinggi Baginda terhadap golongan yang memerlukan.

“Semoga sumbangan Seri Paduka ini dapat meringankan beban yang ditanggung mereka terutamanya dalam menghadapi tempoh Pelan Pemulihan Negara Fasa Satu yang dilaksanakan oleh kerajaan,” menurut hantaran itu yang turut memuat naik beberapa keping gambar lawatan tersebut.


Piala Thomas 2022: Minimum lima pemain perseorangan dibawa – Hendrawan

KUALA LUMPUR, 13 April – Sekurangnya-kurangnya lima pemain perseorangan lelaki perlu dibawa untuk menyertai kejohanan Piala Thomas 2022 di Bangkok, Thailand, yang dijadual berlangsung pada 8-15 Mei ini.

Jurulatih perseorangan lelaki negara, Hendrawan berkata keputusan Persekutuan Badminton Dunia (BWF) yang memberikan pengecualian kepada semua pasukan untuk mempunyai 12 pemain bagi Piala Thomas dan Uber berbanding 10 sebelum ini susulan COVID-19, memberikan lebih banyak pilihan kepada barisan kejurulatihan untuk menyenaraikan pemain yang benar-benar layak beraksi dalam kejohanan berprestij itu.

“Sampai hari ini masih pilih siapa akan main, kita perlu tunggu keputusan Pengarah Kejurulatihan Perseorangan BAM Wong Choong Hann dan Pengarah Kejurulatihan Beregu Rexy Mainaky.

“Katanya 12 orang boleh disenaraikan…ini bermakna sekurang-kurangnya perseorangan lelaki ada lima, kalau kelmarin ada empat…dengan lima pemain akan ada lebih banyak pilihan,” katanya ketika ditemui pemberita selepas sesi latihan di sini.

Ditanya sama ada beliau akan mengekalkan barisan pemain yang membantu negara menjulang kejuaraan sulung Kejuaraan Badminton Berpasukan Asia (BATC) di Shah Alam, Februari lepas, Hendrawan berharap hanya pemain terbaik disenaraikan walaupun ada dalam kalangan mereka sudah tersenarai ke Sukan SEA ke-31 di Hanoi, Vietnam, dari 12-23 Mei ini.

Hendrawan berkata hanya Choong Hann sahaja yang boleh mengulas mengenai langkah menukar pemain perseorangan yang tersenarai ke Sukan SEA pada saat akhir untuk beraksi di Piala Thomas.

“Dari pengalaman lalu boleh tukar dengan pemain ranking lebih rendah (untuk Sukan SEA) namun sehingga kini masih belum ada lagi keputusan muktamad,” katanya.

Malaysia diundi bersama juara 2014 yang juga pilihan kedua, Jepun, bersama England dan New Zealand dalam saingan Kumpulan D Piala Thomas 2022.- BERNAMA


Serlah seni, budaya Keluarga Malaysia – KM

BANDA HILIR 6 Ogos – Program Magic of The Night 2022 yang diadakan selama tiga hari di Dataran Sungai Melaka bakal memberi impak besar dalam menyerlahkan seni dan budaya Keluarga Malaysia.

Ketua Menteri Datuk Seri Utama Sulaiman Md Ali berkata, program anjuran Kementerian Pelancongan, Seni dan Budaya (MOTAC) itu juga dapat merancakkan kembali perkembangan ekonomi negara dan industri pelancongan di Melaka.

Selain itu katanya, ia juga turut mempromosi industri seni dan budaya tempatan dengan pelbagai kaum sebagai satu produk pelancongan yang boleh diketengahkan ke peringkat antarabangsa.

“Justeru, saya menyeru kepada semua warga Negeri Melaka dan yang berada di luar Negeri Melaka untuk sama-sama menyokong dan menyertai program yang julung kali diadakan ini bagi pelancongan yang boleh diketengahkan ke peringkat antarabangsa,” katanya.

Beliau berkata demikian ketika berucap merasmikan Magic of The Night 2022: Maddana di Bumi Bertuah, di Dataran Sungai Melaka, di sini, malam ini.

Hadir sama, Menteri Komunikasi dan Multimedia (MenKOMM) Tan Sri Annuar Musa; Speaker Dewan Undangan Negeri (DUN) Datuk Wira Ibrahim Durum; Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh; Exco Pelancongan, Warisan dan Kebudayaan negeri Datuk Muhammad Jailani Khamis dan lain-lain kenamaan.


PPV Encore Melaka bakal tampung 1,000 dos suntikan setiap hari

AYER KEROH 29 Jun – Melaka bakal membuka sebuah Pusat Pemberian Vaksin (PPV) berskala besar di Encore, Kota Syahbandar dijangka akan beroperasi pada Julai ini.

Menteri Penyelaras Program Imunisasi COVID-19 Kebangsaan (PICK), Khairy Jamaluddin berkata, PPV baharu itu sudah diluluskan dan mampu menampung 1,000 suntikan sehari kepada rakyat Melaka.

Beliau yang juga Menteri Sains, Teknologi dan Inovasi berkata, selain PPV Encore, dua lagi PPV awam di Yayasan Toh Puan Zurina, Peringgit dan Lapangan Terbang Antarabangsa Melaka (LTAM), Batu Berendam sudah diluluskan untuk menampung pemberian vaksin pada Julai.

“Kita juga akan membuka tiga PPV hospital swasta iaitu di Hospital Pantai, Mahkota Medical Centre dan Southern Specialist Eye Centre, selain turut membuka 36 buah PPV General Practitioner (PPVGP) di klinik kesihatan,” katanya.

Beliau berkata demikian dalam sidang media di Seri Negeri, hari ini, yang turut dihadiri Ketua Menteri Melaka Datuk Seri Utama Sulaiman Md Ali.


Cuaca mendung, operasi SAR sembilan lagi mangsa tanah runtuh diteruskan

BATANG KALI, 19 Dis – Memasuki hari keempat, operasi mencari dan menyelamat (SAR) sembilan lagi mangsa yang hilang dalam tragedi tanah runtuh di tapak perkhemahan Fathers’ Organic Farm, Gohtong Jaya di sini diteruskan hari ini.

Pengarah Jabatan Bomba dan Penyelamat dan Selangor Datuk Norazam Khamis ketika dihubungi Bernama berkata pihaknya akan memberi fokus di Sektor A (Hillview) dan Sektor C (Riverside) serta kawasan sekitar yang belum digali.

Enam anjing unit pengesan (K9) turut mula dibawa masuk ke kawasan pencarian pada 8.30 pagi tadi, dalam keadaan cuaca mendung pada pagi ini.


PGA gagalkan cubaan seludup 12 lembu guna perahu

Pegawai Pemerintah Medan Op Wawasan Kelantan Supt Azhari Nusi berkata dalam kejadian pada pukul 10 malam itu, anggotanya yang membuat risikan telah menerima maklumat mengatakan ada pergerakan membawa masuk lembu dari negara jiran melalui Sungai Tok Rusa yang bersambung dengan Sungai Golok.

“Anggota PGA telah membuat pemerhatian dengan mengekori arah perahu itu dan melihat beberapa orang lelaki sedang menarik lembu dari dalam perahu ke darat.

“Menyedari kehadiran anggota PGA, kumpulan penyeludup itu bertindak melarikan diri ke arah Thailand menggunakan perahu. Pemeriksaan yang dilakukan di kawasan tebing sungai menemukan 12 ekor lembu disyaki baru diseludup masuk dari negara jiran,” katanya dalam kenyataan hari ini.


Rai Aidilfitri bersama, bukti Keluarga Malaysia akrab – Ismail Sabri

PUTRAJAYA, 8 Mei – Perdana Menteri Datuk Seri Ismail Sabri Yaakob berkata kehadiran pengunjung pelbagai latar belakang ke Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 untuk meraikan Aidilfitri bersama di Seri Perdana di sini hari ini, jelas membuktikan yang Keluarga Malaysia amat akrab.

Beliau berkata kemeriahan sambutan rumah terbuka kali ini cukup istimewa, memandangkan majlis tersebut tidak dapat diadakan selama dua tahun akibat pandemik COVID-19.

“Hari Raya Aidilfitri disambut meriah oleh seluruh rakyat Malaysia, begitu juga perayaan lain, hari ini semua hadir untuk wakili kaum masing-masing,” katanya program rumah terbuka itu dapat menyatupadukan Keluarga Malaysia.

Ismail Sabri berkata demikian dalam temu ramah bersama stesen televisyen tempatan pada majlis Rumah Terbuka Aidilfitri Perdana Menteri dan Anggota Jemaah Menteri 2022 di sini hari ini.

Majlis dengan tema Raya Keluarga Malaysia, Syawal Dirai, Nikmat Disyukuri itu merupakan rumah terbuka pertama dihoskan Ismail Sabri selepas dilantik sebagai perdana menteri pada 20 Ogos 2021, serta barisan Kabinet beliau.

Akibat pandemik COVID-19, rumah terbuka tahunan itu tidak dapat diadakan selama dua tahun. Kali terakhir ia diadakan adalah pada 5 Jun 2019 di Seri Perdana dan dihoskan perdana menteri ketika itu, Tun Dr Mahathir Mohamad dan barisan Kabinet beliau.

Sementara itu, Ismail Sabri juga mengajak orang ramai untuk menggunakan bulan Syawal yang mulia itu untuk bermaafan secara ikhlas antara satu sama lain.

Dikesempatan itu, beliau turut menasihatkan pengguna jalan raya untuk mendapatkan rehat secukupnya sebelum memulakan perjalanan pulang ke mana-mana destinasi, selepas berakhir cuti Hari Raya Aidilfitri.

“Saya percaya jalan sesak dan mungkin ada yang akan mengantuk, pastikan badan segar sebelum memulakan perjalanan. Jika penat atau mengantuk, elok berhenti dahulu dan tidur sekejap dan jangan memaksa diri hingga membahayakan diri,” katanya.- BERNAMA


Lembaga Peperiksaan: PBS nilai pelajar secara holistik

KUALA LUMPUR, 14 Okt – Pentaksiran Berasaskan Sekolah (PBS) menilai pelajar secara holistik dengan sistem peperiksaan berpusat bukan lagi bentuk penilaian tunggal untuk mengukur pencapaian mereka.

Dengan pemansuhan Ujian Pencapaian Sekolah Rendah (UPSR) dan Pentaksiran Tingkatan 3 (PT3), pihak sekolah akan memberikan fokus kepada tiga komponen melibatkan Pentaksiran Bilik Darjah (PBD), Pentaksiran Aktiviti Jasmani, Sukan dan Kokurikulum (PAJSK) dan Pentaksiran Psikometrik (PPsi).

Ketua Penolong Pengarah, Lembaga Peperiksaan Rohesan Muhamad berkata melalui PBS, pelajar di tahap dua sekolah rendah dan menengah rendah akan dinilai berdasarkan tahap penguasaan mereka dalam bidang akademik dan bukan akademik.

“Pentaksiran ini bermakna proses mendapatkan maklumat perkembangan murid, tidak meletakkan peperiksaan sebagai sesuatu yang utama untuk mendapatkan perkembangan murid, tetapi ia salah satu kaedah.

“Sebelum ini, pelaporan rasmi pencapaian murid di sekolah rendah contohnya, kita tengok UPSR, tetapi dengan pemerkasaan PBS ini, kita akan lihat perkembangan murid setiap tahun,” katanya ketika taklimat berkaitan PBS di sini baru-baru ini.

Rohesan berkata sebelum ini, pentaksiran pusat diuruskan Lembaga Peperiksaan, tetapi dengan pemerkasaan PBS, Kementerian Pendidikan (KPM) memberi autonomi kepada guru di sekolah untuk menilai, sekali gus menentukan pencapaian murid di bawah seliaannya.

Selain itu, menurutnya KPM akan menyediakan soalan yang setara standardnya bagi ujian akhir sesi akademik dan pencapaian murid akan diukur mengikut kurikulum tahun semasa.

“Contohnya, bagi pelajar Tingkatan Satu, hanya sukatan mata pelajaran di Tingkatan Satu akan diuji, sama dengan tingkatan lain. Sebelum ini, sukatan mata pelajaran dalam Tingkatan Satu hingga Tiga digabungkan dan diuji dalam PT3,” katanya.

Beliau berkata bank soalan akan disediakan KPM bagi sekolah rendah (tahap dua) melibatkan lima mata pelajaran iaitu Bahasa Melayu, Bahasa Inggeris, Matematik, Sains dan Sejarah manakala bagi mata pelajar lain, soalan akan disediakan pihak sekolah.

“Dengan pemerkasaan PBS, kita tidak membandingkan antara murid dengan murid atau sekolah dengan sekolah, tetapi hendak melihat kemampuan murid itu sendiri menerusi tahap penguasaan, bukan kita hendak melihat kelemahan murid,” katanya.

Dalam pada itu, Rohesan berkata pentaksiran pusat masih dilaksanakan bagi pelajar menengah atas iaitu Tingkatan Empat, Lima dan Enam dengan melaksanakan kerja kursus, ujian lisan dan ujian amal.

Mengenai kemasukan ke sekolah berasrama penuh, menurutnya pelajar perlu menduduki Pentaksiran Kemasukan Sekolah Khusus (PKSK) dan bukan bergantung kepada PBS semata-mata.

Sementara itu, Timbalan Pengarah Peperiksaan Kanan, Lembaga Peperiksaan Dr Ibrahim Mohamed Zin menjelaskan terdapat dua aspek dalam PBS iaitu pentaksiran formatif dan sumatif.

Sementara sumatif adalah pentaksiran mengenai pembelajaran mengikut kuiz, peperiksaan atau peperiksaan bulanan, peperiksaan pertengahan tahun dan peperiksaan akhir tahun yang akan diambil dengan baik melalui pemerkasaan PBS dan dinamakan sebagai Ujian Akhir Sesi Akademik.


Cuaca panas: Pihak sekolah perlu hentikan aktiviti luar bilik darjah

ALOR SETAR, 3 Mei – Pihak sekolah perlu menghentikan semua aktiviti luar bilik darjah termasuk kokurikulum serta penganjuran sukan tahunan buat sementara waktu berikutan cuaca panas pada masa ini demi keselamatan warga sekolah termasuk pelajar dan murid.

Timbalan Menteri Pendidikan Lim Hui Ying berkata meskipun tiada sekolah di negara ini ditutup ekoran cuaca panas setakat ini, namun pihak sekolah mesti mengambil langkah berhati-hati dalam keadaan cuaca sedemikian untuk mengelakkan sebarang kejadian tidak diingini berlaku.

“Saya menyeru anak-anak sekolah dan warga sekolah berhati-hati tentang cuaca yang panas (sekarang ini) dan (banyak) minum air, (dan) kita tidak akan adakan aktiviti di luar bilik darjah (termasuk kokurikulum),” katanya pada sidang media selepas melawat Sekolah Kebangsaan (SK) Taman Rakyat di sini hari ini.

Terdahulu, Hui Ying juga melawat tiga lagi sekolah di sini dalam lawatan kerjanya hari ini iaitu Sekolah Jenis Kebangsaan Cina (SJKC) Peng Min; SJKC Keat Hwa S dan Sekolah Jenis Kebangsaan Tamil (SJKT) Barathy.

Hui Ying berkata Jabatan Pendidikan Negeri (JPN) di seluruh negara akan sentiasa membuat pemantauan dari semasa ke semasa berhubung keadaan cuaca panas itu dalam usaha langkah berjaga-jaga selain usaha melaksanakan pendekatan berkesan bagi menangani isu itu.

“Garis panduan kita (yang telah ditetapkan) bagi suhu meningkat sehingga 37 darjah Celsius, JPN pantau dan akan tutup sekolah. (Pihak sekolah) mohon dengan JPN, JPN akan buat keputusan (berhubung penutupan sekolah),” katanya.

Selain itu, beliau berkata JPN akan turut memantau di sekolah untuk melihat sejauh mana kebenaran khas untuk warga sekolah memakai pakaian atau baju sukan sopan ketika cuaca panas diguna pakai untuk mengelakkan sebarang komplikasi kesihatan.

Kementerian Pendidikan (KPM) dalam kenyataan hari ini memaklumkan murid, guru dan anggota kumpulan pelaksana di semua institusi pendidikan bawah KPM diberi kebenaran khas untuk memakai pakaian atau baju sukan yang sopan semasa cuaca panas bagi mengelakkan sebarang komplikasi kepada kesihatan.

Dalam pada itu, Hui Ying mengumumkan peruntukan daripada KPM untuk keempat-empat sekolah itu bagi kerja penyelenggaraan sekolah iaitu SJKC Peng Min dan SJKT Barathy masing-masing diberikan peruntukan sejumlah RM200,000 manakala SJKC Keat Hwa S serta SK Taman Rakyat masing-masing mendapat peruntukan RM150,000.


Piala AFF: Operasi LRT Bukit Jalil dilanjut hingga 12.30 tengah malam

KUALA LUMPUR, 6 Jan – Rapid Rail Sdn Bhd (Rapid Rail) akan melanjutkan waktu perkhidmatan di stesen Transit Aliran Ringan (LRT) Bukit Jalil hingga 12.30 tengah malam sempena perlawanan separuh akhir pertama Piala AFF 2022 antara Malaysia dengan Thailand di Stadium Nasional Bukit Jalil, esok.

Rapid Rail dalam kenyataan hari ini memaklumkan bagi kelancaran pergerakan penumpang yang menaiki tren ke stadium, tren tambahan akan disediakan sejurus tamat perlawanan bagi keselesaan dan kelancaran pergerakan penyokong untuk pulang ke destinasi masing-masing.

“Kesemua stesen integrasi masih boleh diakses bagi penumpang dari Stesen Bukit Jalil yang ingin meneruskan perjalanan menggunakan tren laluan berbeza ke destinasi yang ingin dituju.

“Penumpang juga dinasihatkan agar menggunakan kad Touch ‘n Go serta memastikan baki kad mencukupi sebelum tiba di stesen bagi memudahkan perjalanan pergi dan balik,” menurut kenyataan itu.

Sebagai langkah keselamatan, penumpang diwajibkan untuk memakai pelitup muka sepanjang berada di kawasan stesen dan di dalam tren bagi mengekang penularan COVID-19.

Rapid Rail memaklumkan sejumlah 13,892 ruang parkir tersedia di stesen-stesen LRT dan Transit Aliran Massa (MRT) terpilih bagi penumpang yang ingin menggunakan perkhidmatan tren untuk ke stadium.

“Penumpang boleh menikmati kadar bayaran tetap parkir sebanyak RM4 apabila menggunakan kad Touch ‘n Go yang sama ketika menaiki perkhidmatan tren selain beberapa kakitangan tambahan akan ditempatkan di kawasan itu bagi melancarkan pergerakan penumpang keluar masuk di stesen,” menurut kenyataan itu.


Kes Covid-19 kekal dua angka tiga hari berturut-turut

PUTRAJAYA 21 Julai – Jumlah kes baharu positif COVID-19 yang dilapor di Malaysia hari ini masih pada dua angka iaitu hari ketiga berturut-turut, pada 15 kes dengan 11 melibatkan penularan dalam negara.

Ketua Pengarah Kesihatan Datuk Dr Noor Hisham Abdullah berkata perkembangan terkini itu menjadikan jumlah kumulatif kes positif di negara ini sebanyak 8,815 kes dengan 130 kes kebolehjangkitan.

“Daripada 15 kes baharu yang dilaporkan, empat adalah kes import yang telah mendapat jangkitan di luar negara melibatkan tiga warganegara Malaysia dan satu bukan warganegara yang dibenarkan masuk ke Malaysia atas urusan kerja, iaitu dari Belanda, Arab Saudi, United Kingdom dan Indonesia.

“Daripada 11 kes penularan di dalam negara, 10 adalah dalam kalangan warganegara Malaysia dan satu kes adalah bukan warganegara iaitu kes saringan kemasukan baharu ke Depoh Tahanan Imigresen (DTI) Semuja, Sarawak,”  katanya pada sidang media perkembangan COVID-19 di sini, hari ini.


Bazar Aidilfitri Lorong TAR beroperasi seperti biasa

Datuk Bandar Kuala Lumpur Datuk Seri Mahadi Che Ngah berkata bagaimanapun pihaknya akan melonggarkan sedikit kawalan SOP di tapak bazar berkenaan berbanding tahun lepas termasuk tidak lagi memasang pagar di sekeliling kawasan itu.

“Namun, pemakaian pelitup muka, mengimbas MySejahtera dan menetapkan penjarakan fizikal antara gerai penjaja tetap dilaksanakan,” katanya pada pemberita selepas melancarkan Karnival Ohh Kuala Lumpur 2022 di Panggung Anniversari, di sini hari ini.

“Kalau berlaku pada tahap perlu ditutup, maka kita terpaksa menutupnya. Oleh itu, adalah menjadi tanggungjawab kita bersama dalam mematuhi SOP dan tidak menjadi kepada penyebaran kluster baharu,” katanya.

Sementara itu, Mahadi berkata penganjuran Karnival Ohh Kuala Lumpur 2022 bertujuan menerapkan konsep perpaduan dan persefahaman antara warga kota yang berbilang kaum selain menyahut seruan kerajaan bagi menyediakan aktiviti dan program bersesuaian dengan norma baharu.

Karnival Ohh Kuala Lumpur 2022 berlangsung dua hari bermula hari ini sempena sambutan Hari Wilayah Persekutuan dan sambutan Jubli Emas Bandaraya Kuala Lumpur 2022 dengan pelbagai program dianjurkan antaranya pertandingan KUL Sign Grafiti, Mr Fit Kuala Lumpur, Mini Konsert HWP 2022, e-sukan, kolaj pakaian dan aktiviti keceriaan kanak-kanak. – BERNAMA